Ondina (boudig) - Wikipedia\nOndine, gantJohn William Waterhouse (1872)\nOndina zo anv ur voudig a vev er stêrioù, el lennoù, er mor, a-wechoù ur vorverc'h, pe ur c'hrouadur ijinet gant ur barzh. Niksenn a vez graet anezhi ivez er mojennoù pobl alamanek hag e re Lec'hlenn.\nLorelei ar stêr Roen eo an hini vrudetañ.\nUn doare nimfenn, pe naiadenn, zo anezhi. N'eo ket er mor eta met er stêrioù pe lennoù eo e vez gwelet. N'eo ket ul lost-pesk he deus, met blev melen-aour ha kriboù aour pe olifant. D'an hañv e plij dezhi bezañ en he c'hoazez war bardell ar feunteunioù ha kribañ he blev hir gant he c'hriboù. Kouronkañ el lammoù-dour, er stankoù, er stêrioù a blij dezhi pa vez tomm. Hag ar re a vez o blev a liv gant an aour o devez teñzorioù bras a viront en o c'hastelloù dindan an dour.\nDont a ra dour ar feunteunioù eus daeroù an Ondinaed, ha mont a reont da hesk pa vez broc'het unan anezhe. Se zo kaoz e vez lezet profoù a bep seurt e-tal ar feunteunioù, evel garlantezioù a vleunioù, spilhoù pe tammoù gwer torret a zo gwir deñzorioù a lintr hag a sked en dour.\nUndine he zelenn, Ludwig Michael von Schwanthaler (1855)\nUndine eo en alamaneg hag e saozneg. Ondine eo e galleg. Ur stumm gourel Ondin, zo ivez.\nO c'havout a reer el lennegezh en oberennoù evel:\n"A Ondina do Lago", ur varzhoneg portugalek gant Teófilo Braga\nUndine, un danevell gant ar skrivagner alaman Friedrich de la Motte Fouqué\nOndine, ur varzhoneg c'hallek diwar zorn ar barzh gall Aloysius Bertrand, a c'haller lenn amañ: http://fr.wikisource.org/wiki/Ondine.\nOndine, pezh-c'hoari ar skivagner gall Jean Giraudoux.\nUndine, ur varzhoneg gant ar barzh iwerzhonat Seamus Heaney\ne kontadenn H. C. Andersen, ar vorganezig\nha barzhonegoù a bep seurt gant Luis de Camões ha Pierre de Ronsard da skouer.\nOndine eo anv rann gentañ ur pezh sonerezh evit ar piano skrivet gant Maurice Ravel, anvet "Gaspard de la Nuit" (1908), ha savet diwar barzhoneg Aloysius Bertrand.\nUndine zo anv ur sonatenn evit ur fleüt hag ur piano gant Carl Reinecke.\nUndine, c'hoarigan gant E.T.A. Hoffmann, diwar ur skrid gant La Motte-Fouqué\nVodnik, op. 107 B195, gant Antonín Dvořák\nRusalka, op. 114 B203, ur c'hoarigan gant Antonín Dvořák\nnimfenn, morganez, niksenn\nRusalka, Ondina ar mojennoù slav, a gaver hec'h anv e titl unan eus oberennoù Antonín Dvořák.\nVodník, un Ondina gourel slav, a gaver e anv e titl unan eus oberennoù Antonín Dvořák.\nAdtapet diwar « https://br.wikipedia.org/w/index.php?title=Ondina_(boudig)&oldid=1849973 »


Kevredigezh - World, Brezhoneg\nAddress directorium World Brezhoneg\nFeiz ha kredennoù\nWorld / Français / Régional / Europe / France / Régions / Bretagne / Société\nOther languages: Afrikaneg, Alamaneg, Albaneg, Arabeg, Armenianeg, Asturianeg, Azerbaijaneg, Bashkir, Belaruseg, Bosneg, Bulgareg, Daneg, Esperanteg, Estoneg, Euskareg, Finneg, Frizeg, Furlan, Føroyskt, Galizeg, Galleg, Goujarateg, Gresianeg, Hebraeg, Hindi, Hungareg, Indonezeg, Interlingua, Iselandeg, Italianeg, Iwerzhoneg, Japaneg, Kannada, Kashubeg, Katalaneg, Kazakh, Kembraeg, Koreaneg, Kroateg, Kurdeg, Kyrgyz, Latin, Latveg, Lietuvių, Luksembourgeg, Makedoneg, Malaieg, Maratheg, Nederlandeg, Nordfriisk, Norvegeg, O'zbekcha, Okitaneg, Ossetian, Perseg, Farsi, Poloneg, Portugaleg, Punjabeg, Romancheg, Roumaneg, Rusianeg, Saozneg, Sardineg, Seeltersk, Serbeg, Sicilianu, Sinaeg eeunaet, Sinaeg, Sinhala, Skoseg, Slovakeg, Sloveneg, Spagnoleg, Svedeg, Swahileg, Tagalog, Taiwaneg, Tamileg, Tatareg, Tchekeg, Telugu, Thailandeg, Turkeg, Türkmençe, Ukraineg, Uyghurche, Vietnameg.\nAn Oaled Ur greizenn-dizoleiñ digor a-hed ar bloaz, aotreet gant an Deskadurezh-Stad. Degemeret e vez ar skolaerien hag o skolidi -e brezhoneg pe e galleg- evit o frantadoù-studi diwar-benn ar yezh, ar sevenadur, ar glas pe an natur.\nDivskouarn Kevredigezh brudañ ha diorren ar brezhoneg tro-dro d'ar vugale vihan a-raok ar skoliata.\nDiwanet Lec'hienn ar gevredigezh Diwanet, bet savet evit skolidi gozh Diwan hag an holl re o deus c'hoant gouzout petra ez int deuet da vezañ.\nDizolo Kreizenn bedagogel liesvedia Skeudenn Bro Roazhon : brezhoneg, kazetenn enlinenn, krouadennou, obererezhiou.\nEurominority Lec'hienn ar Broadoù hep Stad, ar minorelezhioù broadel ha sevenadurel, ar strolladoù kenedel, an tiriegezhioù spesadek, ar rannvroioù ur bersonelezh kreñv dezho.\nGenealogiezh - roglo Bon roadoù genealogiezh evit kavout tud.\nGGA war soc.culture.breton Goulennoù graet alies diwar sevenadur Breizh, gant o respontoù: Douaroniezh, istor, sevenadur, evañ ha debriñ, ar Brezhoneg.\nHermine Rouedad teuliaouiñ rannvroel, savet e 1999, m'eo e sez er COBB, Ajañs kenlabour levraouegoù Breizh.\nKaouenn Lec'hienn ur gevredigezh a embann enrolladennoù video, reportajoù, pezhioù-c'hoari hag atersadennoù e Brezhoneg.\nKuzul Sevenadurel Breizh Lec'h bodan ar c'hevredigezhiou sevenadurel breizhek.\nOfis ar brezhoneg Termeniñ ha seveniñ an obererezhioù a ranker kas da benn evit brudañ ha kas ar brezhoneg war-raok war bep tachenn eus ar vuhez sokial ha foran eo pal Ofis ar Brezhoneg.\nSKED Pal ar C'hevredad : kenvodañ, talvoudekaat ha kas war-raok ar sevenadur breizhek. Deizioadoù, an obererezhioù, listenn ar c'hevredigezhioù ha tammoù eus 'Skedig'.\nSkoazell Vreizh Komite skoazell familhoù ar brizonidi bolitikel breizhat. Hor pal pouezusañ a zo sikour familhoù ar re damallet. e Brezhoneg ha 5 yezh all\nTi ar Brezhoneg Lec'hienn brezhonegerien bro Bariz. Kevredigezh hervez lezenn 1901 evit bodañ brezhonegerien, studierien war ar brezhoneg, holl re o deus c’hoant mont war raok gant ar yezh. E Paris 14et.


Pajenn:Morvan - Buez ar Zent, 1894.djvu/562 - Wikimammenn\nPajenn:Morvan - Buez ar Zent, 1894.djvu/562\nd’ezhi he bleo ha guisket d’ezhi eur zae a binijenn. Ar zae-ma a ioa evel eur zac’h a starde enn dro d’he c’horf gant eur gordenn. Sant Fransez he c’hasaz neuze da gouent leanezed sant Beneat ; rak he-unan n’en doa ket c’hoaz a gouenchou evit ar merc’hed.\nReolenn he Urs a c’hourc’hemenne bale diarc’henn, kousket var ar c’halet, iun epad ar bloaz, ha tevel bepred. Mes ann dra-ma n’oa ket c’hoaz aoualc’h evit Klara. Tremen a rea tri devez euz ar zizun, al lun, ar merc’her hag ar guener, heb dibri tamm, hag enn deiziou all e tebre ken nebeut maz oa he c’hoarezed soue-\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/562&oldid=137784 »


Marc'h - Wikipedia\nRe vihan ar marc'h eo an ebeul hag an ebeulez.\nAn eal pe ar bouch eo an ebeulig.\nEbeuliañ pe ealiñ a ra ar gazeg (a-wechou treiñ, pa dro an ebeul pa vez o tont er-maez).\nUn inkane a zo ul loen-kezeg bihan evit an dimezelled. Gwelout ar ganaouenn an inkane gwenn.\nUr marc'h reizh a zo aes da ren, ur marc'h amjestr a zo diaes da ren.\nUr marc'h skoemp pe skeudik a vez spontet aes.\nAdtapet diwar « https://br.wikipedia.org/w/index.php?title=Marc%27h&oldid=1881562 »\nKemmoù diwezhañ degaset d'ar bajenn-mañ d'an 18 Gou 2020, da 16:56.


Francesc Cambó - Wikipedia\nDelwenn Francesc Cambó, e Barcelona\nFrancesc Cambó i Batlle (distaget [fɾənˈsɛsk kəmˈbo] e katalaneg ; 2 Gwengolo 1876 – 30 Ebrel 1947) a oa ur politiker mirour eus Katalonia ha saver ar strollad emrenour Lliga Regionalista. Ministr e voe e gouarnamant Spagn.\nGanet e voe Francesc Cambó e Verges, e komark Baix Empordà. Sevel a reas ar strollad Lliga Regionalista, ur gostezenn gatalan mirour, e 1901. Unan eus ar bolitikerien gentañ e voe o kinnig e vefe ur gouarnamant emren e Katalonia. Dont a reas a-benn da lakaat bodañ peder froviñs Katalonia da ober ur gumuniezh anvet Mancomunitat de Catalunya, hep nemeur a c'halloud avat. Kannad e voe e parlamant Spagn, meur a wech, hag anvet e voe da vinistr div wech, e 1918 hag e 1921.\nEn amzer-se e oa e gostezenn, al Lliga Regionalista, an hini brasañ e-touez ar strolladoù brogarour e Katalonia. E 1931, avat, ez eas ar maout gant ur gostezenn nevez, Esquerra Republicana de Catalunya, unan eus an tu-kleiz, ha hi eo a voe lakaet e penn gouarnamant ar Generalitat de Catalunya.\nE-pad Brezel diabarzh Spagn e tostaas Cambó da vroadelourien Francisco Franco, dre m'en doa aon e vije trec'h ar Republikaned eus an tu-kleiz. Mont a reas d'an harlu avat ha tremen a reas ar peurrest eus e vuhez e Bro-C'hall, e Suis, er Stadoù Unanet hag en Arc'hantina evit echuiñ.\nMervel a reas e Buenos Aires e 1947. Degaset e voe e relegoù da Gatalonia e 1976 ha beziet e voe e bered Montjuïc, e Barcelona.\n(ca) Institut Cambó\nAdtapet diwar « https://br.wikipedia.org/w/index.php?title=Francesc_Cambó&oldid=1809034 »\nKemmoù diwezhañ degaset d'ar bajenn-mañ d'an 23 Her 2018, da 12:05.


E Breizh e kaver un toullad mat a hentadoù golf a-zoare, koulz en arvor hag en argoad. Kinnig a reomp deoc'h ergerzhet hentadoù teknikel a bep seurt, bet krouet e lec'hioù disheñvel, pe e vefent e bord ar mor pe e-mesk al lanneier bleuñvek.\nMeur a stumm a c'hall kaout an hentadoù e Breizh hag an traoù naturel o dez o lod en afer ivez evit aesaat pe luziañ ar c'hoari : etre an avelioù, an heol hag ar fru ez eo ar golf ur gwir zaeadenn. Just a-walc'h e vez aozet bep bloaz e Breizh, en dachenn gaer a zo e bord ar mor e Pleneg-Nantraezh, en Aodoù-an-Arvor, ur gevezadeg hag a gont evit ar Challenge Tour. Eno e vez c'hoarierien wellañ Europa.\nDre ar golfoù a gaver er vro-mañ, toullet er greunvaen evel e Sant-Maloù pe stummet en Aod Ouez er Gerveur, e weler splann penaos eo bet stummet personelezh Breizh gant ar mor hag he douaroù, penaos eo stag an dud enni ouzh an danvezioù naturel. A-hed an hentadoù e Breizh e weler un natur soutil ! E golf La Freslonnière, e-kichen Roazhon, e c'haller gwelet bodadoù brug-roz ha gouennoù gwez a bep seurt.\nSplann eo aze e c'haller tañva ar perzhioù mat naturel a zo en hor rannvro hep damant... Se zo kaoz ivez e fell deomp, e Breizh, ma vefe doujet an endro hag e sikouromp an tachennoù golf a laka ar pouez war an emzalc'hoù a skiant-vat : dourañ en un doare ekologel, skignañ levrigoù da lakaat an dud d'anaout gwelloc'h al loened hag ar plant, diwall ar spesadoù gwarezet... dont a ra an takadoù-se da vezañ neuze lec'hioù a-feson evit doujañ ha gwareziñ an endro.


Makabeed - Wikipedia\nHervez ar Bibl (Kentañ Levr ar Vakabeed hag Eil Levr ar Vakabeed) e oa ar Vakabeed un tiegezh a gemeras penn ar stourm enep ar rouaned hellenadek (Seleukided) e Rouantelezh Yehouda war-dro 165 kent JK.\nDaoust ma ne oa nemet Youdas o vezañ en-strizh lesanvet Makabai (Ar morzhol) e vez implijet an anv Makabeed pa gomzer eus Matathias ar beleg eus lignez Asmon (a vije bet tad-you-gozh Matathias), a renas an emsavadeg da gentañ hag eus e vibien Youdas, Yonathan ha Simon.\nE Kentañ Levr ar Vakabeed (1M) e veneger Matathias, Youdas, Yonathan ha Simon. Ne gaver nemet Youdas en Eil Levr ar Vakabeed.\nMatathias a voe e penn ar Yuzevien e 168-167 kent JK, Youdas etre 167 ha 152 kent JK, Yonathan etre 152 ha 142 ha Simon etre 142 ha 134 kent JK.\nGant Youdas e voe glanaet an Templ e 164 kent JK. En darvoud-se e kaver orin gouel Hanouka.\nGoude marv Simon e chomas izili eus al lignez e-penn Yehouda. Graet e vez rouaned Asmonat anezho. Renet o deus en un doare damemren war Yehouda betek 37 kent JK.\n↑ Troidigezh ar Bibl gant An Tour-Tan, levrenn 5, al Levrioù eilkanonel, 1986, pp 64-126\n↑ (fr) Le petit Robert des noms propres, embannadur 1995, p 131\nAdtapet diwar « https://br.wikipedia.org/w/index.php?title=Makabeed&oldid=1693650 »\nKemmoù diwezhañ degaset d'ar bajenn-mañ d'an 15 Meu 2016, da 07:37.


Ana Pauker (1893 - 1960), bet ganet Hannah Rabinsohn, a oa un emsaverez ha komunourez rouman a voe ministrez an Aferioù Diavaez er Stad rouman eus 1947 betek 1952.\nE Codăești, e-kichen Vaslui e Moldavia, e voe ganet Hannah Rabinsohn d'an 13 a viz C'hwevrer 1893, en ur familh rabined. D'an oad a 22 vloaz, pa oa-hi studierez e 1915 a-benn kelenn hebraeg, ez eas e Strollad Sokialour-gwerinel Roumania. Daou vloaz war-lerc'h e voe un disrann er Strollad etre dalc'hidi ar werinelezh sokial ha re ar Volcheviked, ha gant ar re ziwezhañ-mañ ez eas Ana Rabinsohn. Sikour a reas da sevel Strollad Komunour Roumania (S. K. R.), hag e 1922 e voe dilennet e kuzul-ren S. K. R. end-eeun.\nE 1919 he voe dimezet gant Marcel Pauker. Tri bugel a zeuas d'ar priedoù.\nE 1925 e voe harzet, ha goude bezañ bet divac'het ez eas da Voskov. E 1931 e kemeras perzh er Bodad-ren bet savet gant an Ensavadur Etrebroadel Komunour evit skoazellañ renerien ar Strollad Komunour Gall.\nE 1938 e voe he gwaz harzet ha lazhet en U. R. S. S., ar pezh na viras ket ouzh Ana Pauker a chom feal d'ar gomunouriezh, d'an U. R. S. S. ha da Jozef Stalin.\nDistreiñ a reas da Roumania, ma labouras dre guzh ha ma voe harzet adarre. E 1940 e voe adlakaet en he frankiz e-kerzh un eskemm prizonidi a voe etre an U. R. S. S. ha Roumania. E 1944 e voe ezel eus Sekretouriezh Kuzul-kreiz S. K. R.\nD'ar 5 a viz Du 1947 e voe anvet da vinistrez an Aferioù Diavaez, ha bes-pennmaodiernez e voe da c'houde. Neuze e krogas e Roumania ur maread gwaskadur "didruez dre ret", hervez Ana Pauker hec'h-unan, gant ar pal moustrañ ar soñjerien bennañ ; stag ouzh ar marevezh-se e chom Ana Pauker en eñvor ar Roumaned.\nD'an 10 a viz Gouhere 1952, pa voe ul luskad enepyuzev er gomunouriezh, e voe diskarget Ana Pauker en S. K. R. hag er gouarnamant en abeg d'he "liesvroadelouriezh" ha d'he "dehouegezh" ; ar wirionez eo he doa kollet ur stourm a-enep Gheorghe Gheorgiu-Dej, pennsekretour S. K. R., a oa harpet gant Jozef Stalin e-kerzh skarzhadeg ar renerien gomunour gozh hag ar soñjerien yuzev.\nE deroù 1953 e voe harzet adarre ; goude marv J. Stalin e miz Meurzh 1953 e voe divac'het Ana Pauker ha lakaet da annezadez evezhiet e-pad meur a vloaz. Daoust dezhi bout bet skarzhet eus S. K. R. e voe aotreet da labourat evel troourez alamaneg ha galleg e ti an Embannadurioù Politikel.\nD'an 3 a viz Even 1960 e voe trec'het gant ar c'hrign-bev e București.\nDicţionar biografic de istorie a României, Editura Meronia, București, 631 bajenn, ISBN : 978-973-7839-39-8 (ro)\nRobert Levy, Ana Pauker: the rise and fall of a Jewish Communist, University of California Press, 2001, 419 fajenn, ISBN : 978-0-520-22395-0 (en)\nAdtapet diwar « https://br.wikipedia.org/w/index.php?title=Ana_Pauker&oldid=1956817 »\nKemmoù diwezhañ degaset d'ar bajenn-mañ d'an 15 C'hwe 2022, da 10:28.


Accueil / À la Une / Kleñvedoù nevez, an Ankou o lojañ e korf al loened\nPaol ar Meur 5 mai 2020\nAr pennad emaoc’h o vont da lenn amañ dindan a zo bet embannet e 2004 e-barzh stumm paper kazetenn Pobl Vreizh. Kement ha diskouez d’an dud n’eo ket nevez ar pezh a c’hoarvez er mare-mañ, paneve kenfinañ ar bed a-bezh pe dost. Pell ’zo e oa bet soñjet e chome diefed viruzoù ur ouenn war yec’hed izili ar gouennoù all, war bouez un nebeud anezho, ha ne oa ket d’en em chalañ betek re gant kleñvedoù al loened. Komprenet ez eus bet o studiañ orin kleñvedoù nevez evel ar sida (degaset gant marmouzien eus Afrika), e c’helle bezañ drastus evidomp ivez lod eus ar viruzoù a noaz ouzh yec’hed al loened. Un nebeud eus ar c’hleñvedoù-se ’zo bet kaozeet kalz diwar-benn o reuz en hon touesk nevez ’zo : Grip ar yer ha viruz an Nil.\nFalc’het ez eus bet ouzhpenn ugent milion a dud e 1918 gant ar grip graet spagnol anezhañ, un doare grip hag a roe e viruz un nerzh tagañ eus ar re greñvañ dezhañ. Hervez lod eus ar skiantourien e c’hellfe viruzoù ken noazus lakaat o c’hleñved da redek dre ar bed a-bezh deiz pe zeiz. Ur wech an amzer en em stumm ur viruz nevez. Lazhet e oa bet milieroù a dud e 1968 gant unan anezho pa oa dianav da zifennoù o c’horf. Panevet al louzeier antibiotik e vefe bet kalz drastusoc’h reuz ar c’hleñved red-se. Kalz a enkrez ’zo bet degaset gant emastenn an danijenn-skevent divoas bloaz ’zo, divarrek ma oa ar vedisined da drec’hiñ warni.\nViruz an danijenn-skevent divoas, evel viruzoù nevez ar grip ’zo bet degaset, moarvat, gant loened. Gouezet e vez bremañ penaos e teu ar grip da vezañ dañjerus kenañ evit mab den. Tremen a ra ar viruzoù eus an eil bro d’eben e korf houidi gouez. Gellout a ra al laboused-se beajiñ pell rak diefed e vez viruzoù ar grip war o yec’hed. E-giz-se e tegasont ar viruzoù-se da loened eus o seurt e meur a lec’h war an douar, evel an houidi doñv pe ar yer. Peurliesañ e chom ar viruzoù degaset gant ar seurt loened diefed war yec’hed ar gouennoù all, met dont a reont a-benn koulskoude d’en em silañ en o c’horf. Ar moc’h a c’hell, e-giz-se, lojañ enno viruzoù deuet eus al laboused ha viruzoù deuet eus an dud. Pa vez an daou seurt o kejañ an eil gant egile e vez stummet viruzoù hiron gouest da zegas ar c’hleñved d’an dud, viruzoù nevez ha ne vo ket hor c’horf evit stourm outo pa ne gloto ket hor mod difenn gant mod tagañ ar re-se.\nUn nebeud bloavezhioù ’zo e oa bet embannet en ur gelaouenn skiantel pegen dañjerus e oa Breizh evit ar yec’hed pa oa en hor bro kalz yer ha kalz moc’h. Kalz kreñvoc’h eo an dañjer e broioù Azia dre ma vez enno milionoù a dud o kenvevañ gant al loened-se ha dre ma ne vez ket soursiet enno ouzh ar yec’hedouriezh evel en Europa (gwerzhet e vez yer bev er marc’hadoù da skouer). Seul zañjerusoc’h eo ma c’hell an dud an dud, hiziv an deiz, beajiñ pell ha buan a-hentadoù. Viruzoù nevez a c’hell, evel-se, tremen eus an eil kevandir d’egile a-raok na vefe kavet ar vaksinoù evit gwareziñ an dud diouzh o reuz. Ha pa vefe kavet buan ar vaksinoù-se, ne vefe ket tu, forzh penaos, da broduiñ a-walc’h anezho diouzhtu evit an holl. Un dibab a vefe d’ober ha lakaet e vefe ar vrec’h da gentañ d’ar re karget d’ober war-dro ar re glañv hag ivez, siwazh, d’ar re karget da zouarañ an dud falc’het gant ar c’hleñved.\nEfed dic’hortoz ur c’horonaviruz\nE 1997 e oa bet falc’het kant a dud gant grip ar yer e Sina, gwerzherien yer ar braz anezho. Estreget tud a voe tizhet gant ar c’hleñved-se ar wech ziwezhañ. Lazhet ez eus bet kizhier gantañ ivez. Kleñvedoù a c’hell dont ivez eus loened mor. Tapet e oa bet unan anezho gant moc’h e Kalifornia, da skouer, er bloavezhioù hanter-kant, pa oant bet boutaet gant bleud kig reuniged skouarnek.\nPeadra ’zo da vezañ enkrezet pa ouzer ar reuz a vefe bet kaset gant an danijenn-skevent divoas ma vefe bet ken kreñv he nerzh redek hag hini ar grip. Efed ur c’horonaviruz eo ar c’hleñved nevez-se. Peurliesañ ne vez ket dañjerus ar c’horonaviruzoù evit an dud. Noazus e vezont, er c’hontrol, evit al loened dre ma tegasont dezho kleñvedoù bouzelloù ha kleñvedoù skevent. Soñjal a ra da lod e vefe bet degaset ar c’hleñved-se gant sivetaed, kigdebrerien bihan gris o feur. Ar wech kentañ e vefe e tremenfe ur c’horonaviruz eus an eil gouenn d’eben.\nPa vez tizhet tud gant viruzoù degaset gant loened, ne vez ket bewech viruzoù hag a c’hell tremen eus an eil den d’egile. Unan eus ar viruzoù-se eo ar viruz Nipah a reas reuz e Malezia. Pa oa bet distrujet ar c’hoadeier a vevent enno, e oa aet etre 200 ha 300.000 a eskell-kroc’hen da chom nepell eus an dud. Lezet o doa war ar frouezh un troazh karget a viruzoù Nipah. Kontammet e oa bet ar moc’h p’o do debret ar frouezh-se, ha d’o heul an dud a rae war o zro. Falc’het e voe 40 % anezho gant an danijenn-empenn.\nKleñvedoù ar vuhez vodern\nPa vez dizarempred ar c’hornad kentañ tizhet gant reuz ur viruz nevez e c’hell ar c’hleñved chom lec’hel. N’en em astenn ket ar reuz ivez pa vez falc’het buan an dud gant ar c’hleñved. Er c’hontrol, pa chom diefed ar viruz lojet er c’horf war ar yec’hed e-pad ur prantad hir pe hiroc’h, e c’hell ar c’hleñved degaset gantañ, abalamour d’ar modoù beajiñ nevez, tizhout tud e kement broad ’zo war an douar, a-raok ma vefe komprenet e ranker taliñ ouzh un dañjer nevez, evel ma oa c’hoarvezet gant ar sida. Efed ar modoù bevañ modern eo ivez reuz drastusoc’h ar c’hleñvedoù nevez.\nPartager la publication "Kleñvedoù nevez, an Ankou o lojañ e korf al loened"\nChine coronavirus covid-19 Kleñved Loened Sina\t2020-05-05\n> Paol ar Meur\nPaol ar Meur a exercé la profession de facteur à La Poste. Il écrit des articles en breton sur des sujets divers depuis les années 1980 et des œuvres littéraires dans cette langue, en particulier des nouvelles de science fiction.


Pajenn:Herri - Skrituriou sakr - Exod, 1861.djvu/239 - Wikimammenn\nPajenn:Herri - Skrituriou sakr - Exod, 1861.djvu/239\nar bobl oc’h arruout e penn he veach ; ha var nez da vont enn Douar prometet, e renk choum he-unan er meaz. Peleac’h ema he glemmou ? Gher ebed enep barnedighez ann Aotrou Doue ; mervel a ra gant sentidighez, ha buanoc’h a-ze ez a he ene d’ann eurusted eternel.\nGoude maro Moïzes, ann Aotrou Doue a lavaraz da Josue : Tremenit ar Jourden, c’houi hag ar bobl, ha\nAdtapet diwar « https://br.wikisource.org/w/index.php?title=Pajenn:Herri_-_Skrituriou_sakr_-_Exod,_1861.djvu/239&oldid=115229 »\nKemmoù diwezhañ degaset d'ar bajenn-mañ d'an 23 Ebr 2018, da 16:42.


Istor diechu an trevadenniñ Kanaki gant ar c'hallaoued......heul - Institut de documentation Bretonne et Européenne\nVous êtes ici : Accueil › Non classé › Istor diechu an trevadenniñ Kanaki gant ar c’hallaoued……heul\nPublié le 3 décembre 2018 par Huonic Servane dans Non classé\nMennerezh Bro C’hall da chom e Kaledonia Nevez a zo dalc’het gant interestoù ekonomikel met ivez gant c’hoarioù geostrategek.\nAr mor: Gant ur gorread a 18500km² e c’hell ar C’haledonia Nevez kaout ur gorread a 1 740 000 km² a Takak Ekonomikel Unwerzh ( Zone Economique Exclusive). Er mor tro-dro e kaver barregezhioù pesketa pouezus (toñs, morvlokenned, chifretez,..). Sanset e vefe ivez e foñs ar mor metaloù ral ( kobalt, manganez, e stumm noduloù).\nAr pezh a zo eo ivez an tachad Azia- Meurvor Habask un dachenn a enebiezh kenetre Sina hag ar Stadoù Unanet. Setu perak e vez broudet ha harpet Bro c’hall gant stadoù ar c’huzh-heol ( USA, Ostralia, Zeland Nevez) da chom ur « vro eus Meurvor Habask » daoust d’an diaesamantoù a chom kenetreze ( Rainbow Warrior, aeseioù nukleel, …)\nDaoust d’an diaesamantoù-mañ, gant plegennoù dilañsus, e voe adkroget gant ar stourm kreñv evit an dizalc’hiezh er bloavezhioù 1970. Adal 1969 e voe savet ur strollad yaouankiz anvet Ar Mouchoueroù Ruz o stourm evit an dizalc’hiezh; hag e 1971 e voe krouet Strollad 1878 oc’h ober dave d’an emsavadeg meur ar c’hantved diwezhañ . An daou strollad-mañ en em deuz evit krouiñ en un doare fraezh ha sklaer kentañ strollad dizalc’hour , ar PALIKA ( Parti Liberation Kanak). E 1974 e voe krouet an UPM ( Union Progressiste Multiraciale) o stourm ivez evit an dizalc’hiezh hag e voe kemmet hec’h anv e 1977 evit dont da vezañ Union Progressiste Mélanésienne. Ar bloaz-se ivez ar strollad Union Calédonienne ( bet krouet e 1956) a embann an arc’hadur dizalc’hour hag e voe krouet ivez ar FULK ( Talbenn Unvan Dieubidigezh Kanaki) . E 1979 e voe tro ar strollad sokialour kaledonian (PSC) da vont gant ar memes arc’hadur…\nE 1984, an holl strolladoù-mañ en em deuz er memes aozadur an FLNKS, ar sindikad dizalc’hour USTKE ( union syndicale des Travailleurs Kanak et des Exploites) krouet e 1981 a yeas davet an FLNKS kerkent ha krouet.\nPouezus kaer eo ober meneg eus ar bloavezhioù-se , liesseurtegezh ar strolladoù o vont gant an dizalc’hiezh , o haeriñ o hevelpred, o vont gant hent an dizalc’hiez Kanak. Diouzh un tu ar re wenn barrek da beveziñ muioc’h ha muioc’h bepred , tiez, skolioù, kirri-tan, … Diouzh an tu all ar re zu , dilabour, hep dour-red, tredan ebet, re nebeut a zouar, skol ebet …. Da skouer sifroù ofisiel e 1983 gant ar CNASEA ( Caisse Nazionale d’Aménagement des Structures des Exploitations Agricoles) : 165 000 hekt a zouar evit 30000 kanak , 350 000 hekt evit 2035 trevadenner gall…\nEr memes mare e weler degouezhout war an enezenn enbroidi nevez o tont eus Bro c’hall, hag ar moustrerezh a-enep stourmerien er strolladoù peoc’hus o tont da vezañ taer ha taeroc’h c’hoazh, met ivez en inizi tro-dro pobloù o gounit en-dro o frankiz : Samoa ar C’hornog e 1962, Noru e 1968, Tonga ha Fidji e 1970, Papouazi e 1975, Tuvalu hag Inizi Salomon e 1978, Kiribati e 1979 , ar Vanuatu 1980…\nE-barzh e soñj enebiñ ouzh ar strolladoù dizalc’hour, ouzh ar menozioù a vroadelouriezh er bobl ganak, ez eas gouarnamant Giscard d ‘Estaing gant deskemmadurioù a bep-seurt. E 1976 e voe raktres Stirn sañset reiñ muioc’h a emrenerezh d’an enezenn. E 1979, e vo embannet gant ar gouarnamant gall ur raktres a hir-dermen evit un diorenn ekonomikel ha sokial evit ar C’haledonia Nevez. Nac’het e voe gant ar strolladoù dizalc’hour hag e vo divizet gante mont en darempred gant Poellgorr an Didrevadenniñ en ONU . Mont a refont e darempred ivez gant strolladoù gall PCF ha PS hag e vo sinet kenetreze un diskleriadur evit ar gwir da emsavelañ e Kaledonia Nevez. Ur wech aet e penn d’ar Stad C’hall, e 1981, e vo , anat eo, ankounac’het an emglev gant Mitterand hag e vignoned an tu kleiz!\nWar an enezenn, e vo divizet gant an drevadennourien c’hoari ur strategiezh tennderus: Drouklazhadenn Pierre Declercq, e penn an Unvaniezh Kaledonian e 1981. E-pad pevar bloaz e vo manifestadegoù gant an trevadennerien, manifestagoù all gant ar ganaked, serret hentoù zo, sit-inoù, gouzalc’hioù… Hep ne vefe taolet pled oute gant ar gouarnamant Mitterand. A-benn ar fin , e 1984, e vo kinniget ur raktres , unan ouzhpenn, anvet Lemoine, evit ur statud nevez evit an enezenn. Hemañ da vezañ gwiriekaet dre votadeg. Nac’het e voe gant an FLNSK nevez krouet ha divizet gante ur boykot oberiant a-enep ar votadeg, divizet ivez ar pal « Top 84« , da lavarout an dizalc’hiezh evit fin ar bloavezh 1984.\nAr boykot oberiant a raio berzh: Serret e vo degadoù a hent, distrujet ur pod-mouezhiañ e ti-kêr Kanala gant Eloi Machoro, … Ar votadeg a voe hep ar ganaked! Daoust d’ar moustrerezh trevadennel taer (Toullbac’het degadoù a stourmer kanak) e kendalc’h ar c’habalerezh evit an Top 84. Bremañ e vez goulennet ivez leuskel da vont ar stourmerien lakaet en toull: Gouzalc’het e vo tiez-kêr Hienghene, Lifou, Ponerihouenn ha Poya e miz du 1984, Gouzalc’het e vo archedi Thio hag Ouvea, serret hentoù Thio, balc’het e vo isprefed ar ripiblik eus inizi Loyaute…D’an deiz kentañ a viz Kerzu e vo staliet gouarnamant Kanaki gant an FLNKS dirak kazetennerien ar bed a-bezh….Ha savet e vo o banniel.\nGant Envel Antraoù\n← Istor diechu an trevadenniñ Kanaki gant ar c’hallaoued par Envel Antraoù\nIL ÉTAIT TEMPS ! par Patrice Perron →


Pobloù – Page 2 – Radio Kerne\nAn Diluj gant Francis Danby\nE-barzh meur a relijion ‘vez klevet kaoz deus dourioù-beuz spontus hag o defe distrujet ar bed gwechall-gozh, evel ma vez kavet skrivet war-c’horre ar Bibl lakaomp, gant istor Noe, pe c’hoazh gant istor Gilgamesh e Mezopotamia. War-dro 600 mojenn a vez kontet tro ar bed !\nLabour-douar ha kleñvejoù dre ar virus\n8000 bloaz ‘zo o doa an Europeaned cheñchet o mod da veviñ : komañset ‘oant da labourat douar, da sevel loaned ha da veviñ asambles memes plas, e-barzh kêrioù ha kêrioù bras. An dra-se en deus bet un efed : kalz aesoc’h ‘oa dezho neuze da c’hounez war ar c’hleñvejoù dre ar virus.\nGreked an Ukren\n(foto : Ukraïner)\nPemzek Grek a zo bet lazhet gant bombardamañchoù an arme rus e-kichenn Marioupol n’eus ket a-bell. Abaoe pell ‘zo Greked o chom en Ukren, war-dro 100 000 marteze, met abaoe eo bet diklaret ar brezel emaint kont da ziblas, evit mont da chom d’ur vro ha n’anveont ket tamm : ar Gres.\nTraoù laeret er muzeoù\nFoto : SPK / Photothek.net / Felix Zahn\nRoet ‘vo da Hawaï en-dro hebdale un tregont korf marv bennak ha zo bet dizinteret ha laeret pell zo, evit bezañ diskouezhet d’an dud en ur muze e Berlin. Met chom a ra ur bern traoù c’hoazh e-barzh ar muzeoù european ha zo bet laeret da vare ar c’holonizasion, pe traoù a zo bet prenet dre guzh gant trafikourien.


Kazh-mor (bronneg) - Wikipedia\nAr c'hazh-mor (Lontra felina) a zo ur c'hi-dour mor eus Suamerika. Er c'hontrol da izili arall e c'henad eo ral e gavout en dour dous.\nAnevaled bihan eo ar c'hizhier-mor. Muzuliañ a reont 100 cm ha pouezañ war-dro 4,5 kg. Gell-du eo kreoñ e gein tra m'eo sklaeroc'h hini e gof ha kaletoc'h eo eget hini ar c'hon-dour mor. Palvezek eo e bavioù ha berr e lost.\nKavout a reer ar c'hizhier-mor war aodoù mervent Amerika ar Su, eus su Perou betek Strizh-mor Magalhaes. Un nebeud pennoù a voe gwelet war aodoù an Inizi Maloù. Bevañ a reont war aodoù roc'hellek bezhinek. Er c'hontrol d'ar c'hon-dour arall a blij gwelloc'h an doureier sioul dezho, e choazont rannvroioù gant avelioù ha redoù kreñv. Pell eus an traezhioù e chomont hag un douarenn ha na c'heller ket mont enni e-pad ar chal eo a vez dibabet ganto.\nPesked, kranked ha chevr a zebront dreist-holl.\nEn o-unan pe e strolladoù bihan e vev ar c'hizhier-mor. Diaes-tre eo gwelout anezho en natur. C'hoarvezout a ra e stourmfe ar pared an eil ouzh egile met pesketa asambles a c'hellont ober. Anevaled deiz int.\nLiesparezed e c'hell bezañ ar c'hizhier-mor. En em barañ a reont e miz Kerzu pe Genver ha genel a reont etre daou ha pemp kolen goude un dougen 60-70 devezh. Ar c'helin a chom gant o mamm e-pad 10 miz.\nRal eo ar c'hizhier-mor ha gwarezet int gant lezennoù e Chile, Perou hag Arc'hantina. Hemolc'het e vezent gwechall evit o c'hreoñ ha peogwir e oant e kevezerezh gant ar besketaerien. Diouennet int bet en Arc'hantina hag en Inizi Maloù. Ur gudenn eo ar brigierezh c'hoazh.\nN'anavezer ket pet kazh-mor a chom hiriv an deiz.\nAr c'hazh-mor war Animal Diversity Web\nAdtapet diwar « https://br.wikipedia.org/w/index.php?title=Kazh-mor_(bronneg)&oldid=1653094 »\nKemmoù diwezhañ degaset d'ar bajenn-mañ d'an 22 Gou 2015, da 06:35.


Ur c'hleub lennegel dispar : hini stal Penn da benn !\nRampo, embannet gant Al Liamm\nOremuz, levr nevez PAY 2021/2022\nPublié le 10/10/21 12:48 -- mis à jour le 10/10/21 12:48\nLoeiza pedet da gleub lennegel Kemperle\nLevr kentañ embannet gant kvb\nAozet asambles gant Ti ar vro Bro Kemperle, Mademos hag ar stal Penn da benn, setu Rejin Gwilhamot o sevel goulennoù digant Loeiza An Duigou, ur skrivagnerez yaouank.\nTri levr dindan ken nebeut a amzer, penaos e vefe posubl ? Paouezet he deus Loeiza gant he labour gelennerez, evit gouestlañ he amzer da lenn, da skrivañ, da genskrivañ, da skriva~n asambles gant mignoned dezhi...\nTresañ a ra un hent fentus, diroll, ha gant temoù a vez anavezet e bed al lennegezh ar yaouankiz : bed ar sorserezed, doare Rowling pe Tolkien e brezhoneg en amzer a-vremañ, met ivez ober a ra goap ouzh an anvioù distaget mod bro C'hall evel "Elouâne",e lec'h "Elouan", mont a ra war u lennegezh frank, digor d'ar seizh avel, d'ar grennarded an deiz-a-hiziv.\nGoude Rampo, 13 straed ar skav gwarc'h, setu plas da "Oremuz", heuliadenn goulennet gant he c'hoar, d'al levr kinniget evit Priz ar Yaouankiz ar bloaz-mañ. Gant ma vo sikouret he labour, kavet ti-annez skrivagnerien, evit nompas terriñ al lañs, ar c'hoant hag ar blijadur a vez diskouezet ganti dec'h ba Kemperle !!!\ntags : lennegezh, Priz ar yaouankiz, brezhoneg


Joshua Fishman, o komz diwar-benn ar gouezeleg e Skol-veur Aberdeen\nJoshua Aaron Fishman (Shikl Fishman, Philadelphia, 18 a viz Gouere 1936 - 1añ a viz Meurzh 2015) a oa ur yezhoniour stadunanat. Labouret en deus war tachennoù ar sokioyezhoniezh, ar steuñviñ yezhel, ar politikerezhioù yezh, an deskadurezh divyezhek...\nGanet e voe en ur familh yuzevien eus Philadelphia ha studioù war ar yiddish a reas. Dont a reas da vezañ arbennigour war an divyezhegezh hag al liesyezhegezh, ha treiñ a reas e selloù ouzh ar yezhoù minorelaet ha sevel a-du gant ar re o difenne. Kelenn a reas e meur a skol-veur e Stadoù Unanet Amerika, e New York hag e Kalifornia dreist-holl. Hag alies ivez e voe o prezegenniñ e skolioù-meur all dre ar bed. Embann a reas meur a zek levr ha meur a gant pennad e kelaouennoù yezhoniezh. E-touez e levrioù e c’haller menegiñ Reversing language Shift: Theory and Practice of Assistance to Threatened Languages, embannet e 1991, pe Can Threatened Languages Be Saved?, embannete e 2000.\nSymposium in Honor of Joshua A. Fishman's Eightieth Birthday (en)\nAdtapet diwar « https://br.wikipedia.org/w/index.php?title=Joshua_Fishman&oldid=1850907 »\nKemmoù diwezhañ degaset d'ar bajenn-mañ d'an 3 Her 2019, da 09:17.


The Minch - Wikipedia\n(Adkaset eus Minch)\nAn Cuan Sgìth', pe An Cuan Sgitheanach, pe Cuan na Hearadh, pe An Cuan Leòdhasach, hervez an inizi, diwar ar ger gouezelek cuan, a dalvez kement ha "mor strizh", pe The Minch e saozneg, pe The North Minch, zo ur strizh-mor er gwalarn da Vro-Skos, etre an douar-bras hag inizi Na Hearadh (Harris, e saozneg) ha Leòdhas (Lewis). "Skotlandsfjörð" ("fjord Bro-Skos") e oa an anv e norseg.\nKartenn an Inizi Gall, gant the Minch en hanternoz, The Little Minch, ha Mor an Inizi Gall er c'hreisteiz.\nThe Little Minch, pa seller war-gaout Loch na Madadh.\nMinch ha Little MinchAozañ\nAn Cuan Canach a vez graet eus The Lower Minch, pe The Little Minch etre An t-Eilean Sgitheanach (Skye), er reter, ha Uibhist a Tuath (North Uist), Beinn na Faoghla (Benbecula), Uibhist a Deas (South Uist), Barraigh (Barra), ha re all er c'hornôg. Digeriñ a ra war Mor an Inizi Gall.\nEus an hanternoz d'ar c'hreisteiz eo evel ur mor diabarzh etre ar Minch, Mor an Inizi Gall, hag ar vrec'h-vor goude aleshont da Iwerzhon, ur mor diabarzh en arvor Bro-Skos, anvet ivez Mor Bihan Bro-Skos (the Inner Scottish Sea).\n110 km hed zo d'ar vrec'h-vor, hag etre 30 ha 70 km ledander Ul lestr-treizh a dreuz ar Minch gant ar gompagnunezh Caledonian MacBrayne.\n↑ Malcolm Maclennan, Gaelic Dictionnary p.111: "narrow sea.\n↑ IHO Spec. Pub. S-23 (3rd ed, 1953), Limits of Oceans and Seas, #18; also Draft 4th ed., 1986\nAdtapet diwar « https://br.wikipedia.org/w/index.php?title=The_Minch&oldid=1976602 »\nKemm diwezhañ d'an 6 Meu 2022 da 10:44\nKemmoù diwezhañ degaset d'ar bajenn-mañ d'an 6 Meu 2022, da 10:44.


diwankup - Skolaj Diwan Gwened\nSK LAJ DIWAN GWENED\n10. Januar 2014 5 10 /01 /Januar /2014 10:10\nBagoù dre lien\nUr vag-dre-lien a zo ur vag a ya àr-raok àr vor pe àr ur lenn get nerzh an avel. En amzer gozh e veze implijet evit an treuzdougen, ar c'henwerzh hag evel-just evit brezeliiñ. Bez' e\noa kalz a emgannoù àr vor etre Bro-Saoz, Breizh, Bro-C'hall, Bro-Spagn hag an Izelvroioù.\nErlerc'hiet int bet e-pad an XlXvet hag an XXvet kanved get bigi o doa ur c'heflusker get aezhenn. Bremañ e vez re get kefluskerioù o kemer o flas. Ar bigi dre lien a vez implijet dreist-holl evit bale pe evit ar kevezadegoù sport. An holl vigi dre lien o deus unan pe meur a gouc'h, unan pe veur a wern, o tougen ar gouelioù.\nNaia Le Bechennec\nPublished by skolaj Diwan Gwened - in DIWANKUP\n25. Juni 2011 6 25 /06 /Juni /2011 12:31\nAr surf a zo ur plankenn a « ruilh » war an dour. Gellet a raomp mont àrnezhi.\nMet danjerus-tre eo, a-gaos d' ar gwagennoù bras kenañ, ar bleidi-mor ha pa gouezher\nbarzh an dour.\nDizoloet oa bet ar surf gant James Cook (1728-1779) e-kerzh e drede ergerzhadenn. Erruet-eñ e inizi Sandwich e Hawaii e verzhas e oa tud hag a gemere plijadur o neuial betek ar pezh ' vez anvet « line up » (lec'h ma krog ar gwagennoù da derriñ war an aod) hag a zistroe war gein ar wagenn, war-sav, gant plankennoù troc'het en ur c'hef.\nEvit chom a-sav war ar plankenn eo ret kaout un teknik ispisial ha dreist-holl ar c'hempouez. Anvet eo an take off ar prantad berr etre fin ar roeñvañ evit kemer ar wagenn ha stabiladur an den war ar plankenn.\nAn dra se eo arouez ar surf : ur paotr ec'h ober surf.\nAr plankenn a c'hell bout a bep seurt lunioù àrnezhañ ; a bep seurt mentoù hag evit echu a bep seurt livioù.\nEvit chom àr-sav war ar plankenn eo ret kaout un teknik ispisial ha dreist-holl ar c'hempouez.\nEpenn-kentañ ar surf ne veze implijet nemet plankennou hir-tre (longboard). Al longboarda zo ur plankenn hir-tre, a 2,75 metrad da 5/6 metrad. Pounner-tre eo ar plankenn-se ha tev a-walc'h ivez.\nGant diorroadur ar sevenadur surf eo bet ijinet sportoù all, tennet diwar ar surf, gant ar memes santadoù, hag ar blijadur da risklañ war ar gwagennoù ha da gaout plijadur en ur vezañ a-gevret gant an dour, an natur hag ar gwagennoù...\nA drugarez da Zuke Kahanamoku e penn kentañ an XXvet kantved en em ledanas ar surf betek an inizi Hawaii hag er memes amzer er Stadoù Unanet hag e Aostralia. Krogiñ a raio evit gwir ar c'henwerzh tro-dro d'ar surf er bloavezhioù 1950, 1960 g ant araokadennoù an teknikoù.\n25. Juni 2011 6 25 /06 /Juni /2011 12:30\nSurcouf ar reder-mor\nRobert Surcoufa zo ganet d'an 12 a viz Kerzu 1773 hag aet da anaon d'an 8 a viz Gouere 1827 e Sant-Malo. E dad a oa Karl-Ange hag e vamm Rose-Julienne. Da 13 vlez eh aas war ur lestr marc'hadouriezh-sklaved. Da 16 vloaz e oa-eñ martolod war L'Aurore evit deskiñ e vicher reder-mor.\nE miz Geñver 1793 e lakaas ar bolitikerien da dalvezout al lezenn a oa tu da dagañ bigi an enebourien e anv ar republik. Ober a reas ur bern tagadennoù, unan brudet : hini ar C'hent. Kabiten àr meur a lestr eo bet, an anvioù : Ar créole, ar clarisse, ar confiancehag arrevenant.\nSurcouf a oa àr ar Confiance, ar C'hent a oa teir gwech brasoc'h. Muioc'h a ganolioù a oa ivez.\nSurcouf a zistroas da Sant-Malo get ar C'hent.\n25. Juni 2011 6 25 /06 /Juni /2011 12:29\nAn dour-gi mor\nUr loen-mor eo, hag emañ barzh familh an "otariidès".\nServij a ra an otari evit ar sirk, ar zoo hag evit ur bochad traoù arall.\nAn dour-gi mor a zo ur vronneg.\nFarsus eo met gellet a ra bout trist ivez.\nJiboeset e vez gant mabden evit o c'hroc'hen .\nGellet a ra beviñ etre 16 vlez ha 17 vlez, tost èl ur c'hi.\nBeviñ a ra an otari en Antartika, Kalifornia , Galapagos ...\n25. Juni 2011 6 25 /06 /Juni /2011 12:28\nAr vorganez a zo ur grouadurez vurzhudus a vev er mor.\nAr vorganez a zo hanter den hag hanter pesk\nTud ne gredont ket enno met ni a c'hell prouiñ int gwir :\nUr blez 'zo, e oan aet da bourmenn war an draezhenn gant ma mignonezed e Karnak. Ha du-se hon eus gwelet korf eskern ur vorganez he doa kolet he lost.. Ne gredemp ket ar pezh a welemp. Tec'het hon eus kuit ha 100 metrad pelloc'h hon eus gwelet he lost. Galvet hon eus an archerien. Ne gredent ket ac'hanomp. Diwallit ma welit anezhi tec'hit a-raok ma rafe drouk deoc'h.\nKavet e vez ar morganezed el levrioù pe en istorioù :\nEmaonp o vont da ginnig ur gontadenn savet gant Hans Christian Andersen. E gontadenn a zo anvet « Ar vorganez vihan » pe « Plac'hig al lenn ».\nAr vorganez vihan a vev dindan an dour gant he zad roue ar mor, he mamm-gozh hag he 5 c'hoar. Pa erru ar vorganez d'an oad da vont da welet ar pezh a zo a-us an dour ez eas diouzhtu ha gwelet a reas ul lestr get ur priñs brav (mab-den) deus e oad. Ur gorventenn a zo o tont al lestr a zroruilh ha kouezhel a ra ar priñs en dour ...\nNe lavaran ket muioc'h deoc'h leuskel a reomp ac'hanoc'h da zizoleiñ peurrest an istor.\nAziliz Boulic ha Yuna Cobac\nSetu inizi Breizh, 35 enezenn en holl!\nSetu enezennGroe, eno eh eus ur wiblenn, ur poull-kannañ ; tourioù-tan «beg ar c'hazh, tour-tan «Penn Maez». Abaoe arRagistor, 10 000 vloaz kent J-K., eo poblet Groe. Savet eo bet ar vein-veur gant tud ar mare neolitik. E-pad an Henamzereo\ndeuet ar wenediz kozh (Veneti) hag ar Romaned.\nSetu enezenn ar Gerveur,e-barzh eh eus ur feunteun vrav, ar belle-îlloise (ur vag evit sizhun arMor-bihan!),\nSetu enezenn Hoedic, e-barzh eh eus porzh Sant-Gweltaz, peulvanioù war an enezenn, mor bras Treac'h ar Goured ! houadig, pe Enez hoedig, zo un enezenn vihan er meurvor Atlantel, er -maez da aod Breizh, en hi c'heñver ema enez Houad brasoc'h eviti. Ur gumun euskanton Kiberen eo ivez, e departamant ar Mor-Bihan.\nSetu enezenn Dumet n'eus den ebet o chom war an enezenn, met e-pad meur a gantved eo bet implijet a-vareoù, da lec'h-repu gant morlaeron, ha da lec'h-difenn gant ar morlu, abalamour ma oa lec'hiet-mat, e-kreiz ur mor darempredet stank gant bigi kenwerzh. E 1990e oa bet prenet gantar Mirva an Aodoù. E-leizh a evned-mor (gouelini dreist-holl) a vez o neizhiañ eno.\nNolwenn ha Mona\n25. Juni 2011 6 25 /06 /Juni /2011 12:27\nSetu edan anvioù un nebeud euzhviled mor :\nAnv : Kraken\nIstor:Un euzhvil bras-tre eo, gant brec'hioù divent. Ur vojenn skandinav eo. Sur a-walc'h eh eus bet un istor gwir kreñvaet.\nDonedigezh kentañ: 1802\nAnv : Nessie\nMent: 4-5 metrad\nIstor: Kozh-tre eo an istor, peogwir e vez kavet roudoù kentañ e 565.\nKemeret zo bet ur foto, gant Robert Kenneth Wilson, met anzavet en deus e oa ur savadenn.\nMet e 1935 eo bet gwelet gant ur c'houblad, e-barzh o oto Nessie é redek.\nAnv : Megalodon\nDant ar megalodon a zo 20m.\nMent: etre 12 ha 13 metrad.\nBloavezh . Bevet en deus etre 25 ha 1,5 million a vloavezhioù.\nMent: 15 metrad\nDonedigezh kentañ : 1555\nIstor : ur vag brezel Galian he deus gwelet naer-mor bras-tre e bae Along, e 1897.\nAnv : DIANAR\nDonedigezh kentañ: 123 Kent JK\nIstor: adkavet hon doa e 1245 ur familh marv, e-barzh ar c'horf marv ez eus bet adkavet roudoù ar plac'h. E 1999 he deus lazhet ur bugel anvet Christian Falakr.\nLod a lâr e vev bremañ e stumm ur c'helennour a skolaj Diwan , met piv eo ?..\n25. Juni 2011 6 25 /06 /Juni /2011 12:26\nPa vez gwelet anezhañ e vez sonjet er pezh en deus graet. Difoupet ar vojenn vev, bervidik, difennour gwiriou Mab-den, paotr ar mor-bihan a lâr e sonjoù. Eujen Riguidel a gomz gwir a-hendall e ser e veg. E vuhez leun a stourmoù hag emgannoù. An den a gar ar vuhez, met eñ a oui ivez en em lakaat e fulor.\nEujène Riguidel a zo ganet d' ar 24/11/1940.\nE vuhez sportour :\nE 1971 eo arruet kentañ e Kab Rio. E 1974 emañ arruet kentañ e « redadeg Lauroro » hag ar maout a zo bet gantañ e 1979 war « la transat en double » Barzh ar vojenn emañ. Gounezet en deus a enep ERIC TABARLY ha MARC PAJOT gant GILLES GAHINET war VSD gant 5 mn ha 42 eilenn lañs.\nE vuhez stourmer:\nChoazoù politikel en deus graet en e vuhez, E loveiñ etre direnerezh ha stourmerezh ecologiezh (eñ zo is-prezident kevredigezh Menhirs libres). Eñ zo bet gervet e 2006 e pad ar vanifestadeg enep an nukleel, a-enep enbroadur ar plutonium amerikan e labouradeg tretiñ an Hague. Eñ 'n deus kendalc'het ivez evit goulenn digoradur ar c'hastell e-pad ar vanifestadeg da vare devezh european ar glad e 2004.\nEujen riguidel en deus ivez sikouret ar redadeg e 2008 ; 2010 ; hag ober a raio ingal e 2012. Graet en deus kalz a dra arall!\nD'ar sul 19 a viz Even 2011\nPorzh-bageal Gwened etre kreisteiz ha 10 eur noz\nRoll an devezh:\n- Kenstrivadeg paolroeñvat ha roeñverezh an endervezh-pad\nPAOLROEÑVAT: Digorer Gildas Flahault\nROEÑVEREZH : Digorer Evgueniy Poddubniy\nRAID « MENHIRS LIBRES » : Digorer Eugène Riguidel\nPred e ti Mari Glazioù àr ar Rabin – teltenn BZH – stand boueta\n15e00 Defi ar skolajoù dre skipailh-paolroeñvat : ur skolajiad,\nur c'helennour, ur c'har-skolajiad\n19e00 Prizioù roet get ar vaeronez Karine Fauconnier\nSonerezh, bageerezh, treizhour ispisial transrabine, c'hoarioù Breizh, standoù a bep seurt, ti-evañ ha boued àr al lec'h a-hed an devezh. ■\nBrieg LE ROY hag Iwan LE FOLGOC\n25. Juni 2011 6 25 /06 /Juni /2011 12:25\n25. Juni 2011 6 25 /06 /Juni /2011 12:24\nAr vaot a vev e rac'h ar meurvorioù, met pas e hini Artika.\nGallout a ra mont betek 9,3ke, met chom a ra tro 2,5ke.\nBaoted e Breizh ?\nYa bout zo, met ne vez ket gwelet anezho, peogwir emaint e foñs-tout ar mor .\nDebriñ a ra bougion pe krogion. Dozviñ a ra etre 70 a 200vi dre dorrad.\nReoù zo a vev en dour, met ne vez ket bep gwezh a halen.\n« Ne servij da netra mont kuit prim, ret eo mont kuit e koulz »\nSetu ar perzh a soñj «Yann ar Feutan» gant al lapin hag ar vaot.\nIstor ul lapin hag ur vaot a ra ur redadeg, al lapin a red kalz buanoc'h eget ar voat, ar lapin a arest evit ober ur choug bras hag er fin, ar vaot a c'hounid ar redadeg.\nBaoted an Douar (Agrionemys horsfieldii)\nAr vaot-se a zo an hini nemeti a doull an douar evit bevañ e-barzh.\nBaoted ar mor (Caretta caretta )\n110 sm e hirder.\nBeviñ a ra e lec'hioù tomm\nthalassochelys eo e anv skiantel.\nBaoted ar paludoù (Cistoclemmys flavomarginata)\nKavet eo bet gant John Edward Gray e 1863. Bremañ e vev e Sina pe resisoc'h e Ryu-Kyu.\nBoated an dour\nAr vaot-se ne ra nemet debriñ ha d'an noz e ta da guzhat dindan an traezh.\n310 spesad a zo renket e 14 familh.\nAmzer bevañ ur vaot dour a zo 40 vlez dre vras, hag amzer ur vaot\nbras-tre a zo tro-dro 200vlez.\nA ya, ar soubenn vaot a vez debret evel aze.\nDebret e veze ur bochad e Bro-Saoz tro-dro an\nXVIIIvet kantved, debret e vez c'hoazh hiziv an deiz .\nBlog : Skolaj Diwan Gwened\nBechreibung : Blog Skolaj Diwan Gwened. A bep seurt doareoù diàr buhez ar skolajidi. Skolaj Diwan ar Mor-bihan\nAr stered mor\nAr flammeg boutin\nA bep seurt (47)\nBuhez ar skolajidi (22)\nSkolaj Bro Dreger\nSkolaj ar Releg\nSehen Sie das Profil skolaj Diwan Gwened auf dem Overblog portal


keloù - Wikeriadur\nkeloù /ˈkɛːlu/ gourel, (liester : keleier)\nbezañ keloù eus udb:\n[...] hag evel-se a zo bet keloù a gement-se holl e-touez ma re, hag e c'hallet krediñ, n'eus ger gaou en kement am eus kontet deoc'h. — (Fañch an Uhel, Kontadennoù ar Bobl/1, Al Liamm, 1984, p. 36.)\nna vezañ keloù ebet eus udb\n...ne oa keloù ebet anezhañ.... — (Fañch an Uhel, Kontadennoù ar Bobl/3, Al Liamm, 1988, p. 84.)\nTremenet e oa un deiz hag ur bloaz ha keloù ebet diouto, hag ar roue kozh a zalc'he da fallaat. — (Marsel Klerg, Faltazi an amzerioù kent, Mouladurioù Hor Yezh, 1999, p. 23.)\ndont, erruout ur c'heloù\nAr c'heloù a gement-se a yoa deuet betek ennomp-ni, [...]. — (Lan Inizan, Emgann Kergidu 1, Brest, 1877, eil emb. Al Liamm 1977, p. 53.)\nembann ur c'heloù\nHa da sul, war-lerc'h ar pron, p'en deveze ur c'heloù bennak e-giz-se da gemenn d'e barrezianiz, ec'h embanne atav a vouezh uhel evit echuiñ : « Setu perak an otrou mêr ha me ' ya mat ! » — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 245.)\nkaout keloù eus un den\nkaout eus keloù un den : klevout komz anezhañ.\nErwan Pennaoroz en deus bet keloù digant e niz Goulc'han Gwezenneg hag a zo, en Naoned, war ar studi louzaouer. Brogarour, Onenn, 1936, p. 63.\nkas keloù da ub\n"[...]... Mar ne vijen ket kavet bremañ-souden war ma boutell blouz, e vefe diskredet war ma c'houst raktal, hag ar beleg kaset keloù dezhañ war an eur. [...]." — (Anatol ar Braz, lakaet e brezhoneg gant Erwan ar Moal, Mojenn an Ankou, Mouladurioù Hor Yezh, 1986, p. 97.)\nkemenn ur c'heloù\n..., pedet gant va mamm-gozh da vont di da gemenn ar c'heloù : ... — (Jarl Priel, Va Zammig Buhez, Al Liamm, 1954, p. 44.)\nklevout ur c'heloù\nGwelet a rit pegen trist eo aet homañ pa he deus klevet ar c'heloù, — (Jules Gros, Le trésor du breton parlé Deuxième Partie, 1970, p. 542.)\nreiñ keloù eus un den → Termenadur da glokaat (Ouzhpennañ)\nUnan bennak anezhe a roio dimp keloù eus Priñsez ar Velandinenn. — (Fañch an Uhel, Kontadennoù ar Bobl/1, Al Liamm, 1984, p. 141.)\nbezañ keloù, keloù nevez, gant ur vaouez: bezañ brazez\nKeloù zo ganeoc'h, a welan.\n(relijion) : Ar C'heloù Mat : an Aviel\nanv-lec'h : Ar C'heloù : anv ar reier dirak porzh Keriti, e Pennmarc'h.\nalamaneg : Neuigkeit (de)\nesperanteg : novaĵo (eo)\ngalleg : nouvelle (fr) , information (fr)\ngresianeg : νέο (el) (néo)\nportugaleg : novidade (pt) , notícia (pt)\nsaozneg : piece of news (en) , news (en) (~ item)\nspagnoleg : noticia (es)\nAdtapet diwar « https://br.wiktionary.org/w/index.php?title=keloù&oldid=311473 »\nDernière modification le 19 C'hwe 2021, à 11:12\nKemmoù diwezhañ degaset d'ar bajenn-mañ d'an 19 C'hwe 2021, da 11:12.


Accueil / À la Une / Maouezed ar « Petit Bard » e Montpelhièr\nPierre-Emmanuel MARAIS 15 novembre 2015\nUr bloaz ʼzo eo bet goulennet gant maouezed ur cʼharter e Montpelhièr degas bugale melen ha ruz o blev e-touez o re. Ar « Petit Bard » zo ur cʼharter poblek a cʼhwecʼh mil den. Er cʼharter-mañ emaint an dud a orin eus Bro-Moroko dreist-holl. Neuze o doa divizet un dek bennak diouto diskuliañ ez eus un diouer a gemmesk sokial en o cʼharter. E-pad seitek devezh eo bet harpet ganto ar pevar skol a zo er cʼharter. Da gentañ nʼo deus ket fiñvet tud an ti-kêr, na tud an deskadurezh stad, nag ar cʼhazeterien zoken met e miz Even int bet e darempred gant ur gelennerez war an tudoniezh deus skol-veur Montpellier. Sikouret he deus anezho evit brudañ o stourm. War-lercʼh int bet pedet gant kazetenerien Canal + hag er fin resevet gant kuzulierien Najat Vallaud-Belkacem.\nMod-se eo bet diskouezhet dʼan holl ur skeudenn dishenvel deus ar cʼharterioù poblek : maouezed goueliet o stourm evit ar cʼhemmesk sokial hag evit chench ar cʼhartennoù-skol. War-lercʼh eo bet lakaet war an daol en un doare pleustrek kudennoù karterioù ʼzo, kudennoù ar meurgerioù dre vras. E Naoned, Roazhon pe Kemper e vez tabutet diwar-benn ar cʼhemmesk sokial e karterioù ʼzo.\nE karter Bellevue pe Malakoff, e Naoned, ez eus skolajoù en arvar. O tigreskiñ emañ o niver a vugale. Chom a ra familhoù ar cʼharter nemetken, ar re baourañ dreistholl. Ar re all a zo gouest da vont hebioù ar garta skol rak tu ʼzo kas o bugale da skolioù privez pe, kaout chomlecʼhioù all, re o zud-kozh lakomp. Evit skolajidi ʼzo ez eus tu ivez, en em ditouriñ evit kemer optionoù, yezhoù estren pe arzoù-kaer.\nKoulskoude, nʼeo ket ar cʼhemmesk sokial ar benveg gwellañ ha nemetañ evit muiocʼh a kevatalded hag a justis sokial. Sellout ouzh kudennoù ar cʼharterioù poblek eo un doare da skorañ mankoùpolitikerezh an addasparzh. Nʼeus ket a-walcʼh a bostadurioù evit ar cʼharterioù-se. Politikerezh an addasparzh a zo en arvar abaoe pell. Ouzhpenn-se eo kaset adarre, kelennerien yaouank dʼar cʼharterioù-se. Dav eo vefe anzav nʼeo ket un istor a garterioù poblek mat paour ha politikerezh ʼzo evit adnevesaat ar cʼharterioù (politikerezh an Agence nationale pour la rénovation urbaine (ANRU)). Ar pal a chom treuzfurmiñ ar cʼharterioù-se e karterioù normal. Met e chom an dra pouezusañ labourat gant an annezidi. ʼBlam da-se eo frouezhus ar stourm bet kroget gant maouezed ar « Petit Bard ».\nPartager la publication "Maouezed ar « Petit Bard » e Montpelhièr"\nmontpelhièr petit bard\t2015-11-15


Pajenn:Morvan - Buez ar Zent, 1894.djvu/902 - Wikimammenn\nPajenn:Morvan - Buez ar Zent, 1894.djvu/902\na deuaz, ouz he glevet, da ober muioc’h a evez ouz ho zilvidigez. Diou euz he e c'hoarezet, Mac’harit hag Anna, a zeskaz ganthan disprijout ar bed gant he vadou, hag en em roaz holl da Zoue. Neuze, Dom Mikeal (ann hano-ze a roet d’ezhan abaoue m’oa beleget) a ieaz da velet he vrasa mignon, ann tad Per Kintin, a ioa e kouent menac’h sant Dominik, e Montroulez, hag heb dale, en em lakejont ho daou d’ober misionou e eskopti Treger. Goude-ze e tistroaz da Blougerne hag ez eaz, he-unan, da brezeg e Eusa, e Molenez hag Enez Vaz. Burzuduz eo ar vad a reaz el lec’hiou-ze. Pa veze menek evithan da vont kuit, ann holl a vouele dourek hag a rea kement a c’hellent evit derc’hel c’hoaz ar misioner santel.\nErfin, eur vouez euz ann env her galvaz da Zouarnenez, eur porz mor, a ioa ennhan ive eur maread pesketerien ha tud a genverz. Senti a reaz raktal, ha goude beza goulennet aotre ha bennoz Aotrou persoun Ploare, en em lakeaz da brezeg ha da ober katekiz, enn iliz, enn tiez, var ann tachennou, e kement leach ma kave tud d’he zelaou. A hed pemp bloaz var’nn ugent e labouraz heb\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/902&oldid=138159 »


> Gwened, kêr arz hag istor\nAl label " Kêrioù pe Broioù arz hag istor " a vez roet gant ministrerezh ar Sevenadur hag ar C’hehentiñ d’ar strollegezhioù lec’hel o deus c’hoant talvoudekaat o glad hag aesaat krouidigezh ar savouriezh. Ar ger glad a ranker kompren gant e ster ledanañ, pa’z eus anv a savadurioù kêr koulz ha glad an natur, ar greanterezh, ar mor ...\nTremen a ra ar c’hoant-se dre sevel ur c’henemglev " Kêr arz hag istor " pe " Bro arz hag istor ", savet a-gevret gant ar strollegezh. Ennañ ez eus termenet palioù resis hag un arc’hantadur. E 1990 e oa bet Kêr Wened é siniñ ur c’henemglev Kêr arz hag istor gant ministrerezh ar Sevenadur.\nServij Buheziñ glad Gwened\nGant Servij Buheziñ ar glad eo kenurzhiet labourioù Gwened Kêr Arz hag Istor. Lakaat a ra pinvidigezhioù kêr da vout anavet ha rannet gant an annezidi, ar re yaouank hag an douristed.\nKinnig a ra a-hed ar blez dizoloiñ glad Gwened dre gweladennoù, abadennoù graet evit a bep seurt tud, embannadennoù.\nE kenlabour gant servij rannvroel Renabl Breizh, emañ é renabliñ glad sevenadurel Gwened.\nKêr Wened – Servij Buheziñ ar Glad\nAr C’hanndioù 15, straed an Nor Bostern 56000 Gwened\nPgz : 02 97 01 64 00 – Plr : 02 97 01 64 01\nPalioù ar c’henemglev\nUr programm labour evit talvoudekaat ar glad ha kizidikaat an dud a bep seurt.\nKizidikaat an annezidi ouzh o endro beviñ ha broudiñ un touristerezh a-zoare\nAn annezidi eo kannaded kentañ ar gêr pe ar vro ; gweladennoù ha prezegennoù àr pep a zanvez zo ur roll anezhe evite, hervez ar glad, ar gêraozouriezh, ar savouriezh, o dibarded hag o nevezenti.\nKizidikaat ar re yaouank ouzh ar savouriezh, ar glad hag ar gêraozouriezh\nServijoù kelenn ar savouriezh hag ar glad zo e renk kentañ ar c’henemglev. Kenurzhiet int gant animatour ar glad ha mont a reont en-dro a-hed ar blez en ul lec’h a-ratozh. Atalieroù a zegemer skolidi ag ar skol-vamm d’ar c’hlas termen, e-pad an amzer skol hag e-maez an amzer skol (vakañsoù, hañvezh ar re 6-12 vlez...).\nKinnig ar gêr pe ar vro\nOuzhpenn lakaat àr-sav gweladennoù-dizoloiñ e vez erbedet gant ar c’henemglev krouiñ ur greizenn displegiñ ar savouriezh hag ar glad (KDSG, CIAP), evit kinnig ha kelenn istor hag emdroadur kêr, hag ivez ar raktresoù zo bremañ da aoziñ kêr.\nBroudiñ a ra ivez da sevel teulioù kelaouiñ ha brudiñ hervez ar garta c’hrafek zo merk ar rouedad hed-ha-hed ar vro.\nPenaos tizhout ar palioù ?\nKrouiñ ur servij buheziñ evit ar glad hag ar savouriezh\nEvit kas al labour-se àr-raok e ranker krouiñ ur servij buheziñ evit ar savouriezh hag ar glad ma vo un animatour ar savouriezh hag ar glad é labourat e darempred gant bleinerion-prezegennerion grataet ha gant ar frammoù sevenadurel ha touristel lec’hel.\nMinistrerezh ar Sevenadur hag ar C’hehentiñ a zegas skoazell d’ar strollegezhioù. Ur skoazell a-ratozh evit an tiriad zo anv anezhañ ha boutin da holl Gêrioù ha Broioù arz hag istor. Ouzhpenn ur skoazell argant e-pad pemp blezad kentañ ar c’henemglev, e vez sikouret gant stummadurioù evit animatourien ar savouriezh hag ar glad hag evit ar vleinerion-prezegennerion ha skoazell zo ivez evit sevel teulioù kelaouiñ, diskouezadegoù ha benvegoù pedagogel.\nUr rouedad vroadel a eskemmoù ha chemet\nAr rouedad vroadel a eskemmoù, skiant-prenet ha chemet zo gwarezet gant ul label enrollet en Ensavadur broadel ar berc’henniezh c’hreantel, hag a zle doujiñ d’ur gevrat palioù ha d’ur berzhded dindan evezh. Gant ur c’henlabour-pad gant ministrerezh ar sevenadur hag ar c’hehentiñ (renerezhioù rannvroel an aferioù sevenadurel ha renerezh ar savouriezh hag ar glad) e c’heller heuliiñ an oberoù àr hir dermen.\nNepell diouzh Gwened Kêr arz hag istor\nKonk-Kerne, Dinan, Dinarzh, Felger, Gwenrann, An Oriant, Naoned, Roazhon, Gwitreg zo gante ivez al label Kêr arz hag istor.


E brezhoneg : les affiches de Fañch Le Hénaff à l'honneur aux Capucins à Brest\nMercredi 17 mars 2021 à 19:24 -\nUn diskouezadeg diwar-benn skritelloù Fañch an Henaff a zo e Brest er mare-mañ, staliet e mediaoueg ar Gapusined. Ugent oberenn savet gant arzour Lokorn a zo da welet, diwar demoù a-bep-seurt.\nFañch an Henaff dirak skritelloù graet gantañ er Gapusined. © Radio France - Léo Rozé\nGlad ar vro, ar sevenadur, ar stourmoù ... Tout ar skritelloù a zo bet tennet diouzh al levr "skeudennoù", embannet daou vloaz 'zo. "Dre vras e vez graet ul levr eus un diskouezadeg. Amañ eo ar c'hontrol" a zispleg Fañch an Henaff. E fin ar bloavezhioù 80 eo bet krouet skritelloù lodenn gentañ an diskouezadeg.\nEvit ar wech kentañ 'meus kondisionoù a seurt-se\nMediaoueg ar Gapusined, gant mogerioù kozh an atalieroù, a 'blij kalz da Fañch an Henaff evit ma chomfe spered ar skritelloù. "Evit ar wech kentañ 'meus kondisionoù a seurt-se evit diskouez ma labour a-benn ar fin. Dre vras eo e-barzh ur garid pe ur mirdi. Met amañ emaomp e-barzh ur straed a-benn ar fin, gant simant ha tout."\n"Amañ e vez gwelet nemet roudoù eus un darvourd" a gont Fañch an Henaff\nAr Brito, krouet gantañ\nE-touez darvoudoù all tro-dro d'al lizherennoù eo aozet an diskouezhadeg. "Pa'z eo bet graet anv eus ar raktres se 'meus soñjet diouzhtu e Fañch an Henaff. Anavezet eo er vro evit e skritelloù hag evit e labour war ar Brito, ul lizherennaoueg krouet gantañ" eme Efflam Le Bihan, o labourat er vediaoueg.\nN'eus ket kalz troioù da welet diskouezadegoù er mare-mañ. Setu, m'ho peus c'hoant da vont da Vrest e vo dalc'het homañ betek fin miz Ebrel.\nFañch an Henaff e mediaoueg ar Gapusined. © Radio France - Léo Rozé\nAnv an arzour, mil vrudet bremañ dre afer ar Fañchig bihan, lakaet war-wel e mont e-barzh ar vediaoueg. © Radio France - Léo Rozé


Alesant Veur evel Helios.\nHelios (Ἥλιος Hếlios e gregach) eo skeudenn doueel an Heol, an tommder hag ar sklêrijenn, e relijion Hellaz kozh. Mab eo da Hyperion ha Theia, breur eo da Selene hag Eos.\n1 Gwragez ha bugale\n2 Lagad an heol\n3 Saver chatal\n4 Doue doujet\n5 Doue roman\n6 Hag ivez\nDimezet eo gant Perseis ha meur a vab hag a verc'h dezhañ a gaver er mojennoù:\nAietes, roue Kolc'his, e mojenn ar maoutken aour\nPerses, roue Tarots\nAugeias, roue ar marchosioù bras-ec'hon\nGant an nimfenn Neaira en deus bet Lampetia ha Faethousa, a oa karget da ziwall e chatal.\nGant an Hesperidenn Aigle en deus bet teir merc'h, ar C'harited.\nGant an nimfenn Rode en deus bet seizh mab, diazezerien an enez.\nGant an Okeanidenn Klymene en deus bet seizh merc'h, an Heliadezed, hag ur mab, Faethon.\nLagad an heol[kemmañ | kemmañ ar vammenn]\nAbred e voe kemmesket gant Foibos, hag Apollon. Koulskoude n'eo ket un doue meur, mevel eo da Zeus, bemdez e vez o redek etre daou benn an oabl en e garr aour, da noz e vez o tiskuizhañ e penn pellañ ar c'hornôg, en hanternoz d'an Okeanos, en enez ar Wenvidien.\nEn un taol lagad e wel kement tra a dremen war gorre an douar, hag e c'hall mont da ziskuilhañ d'an doueed. Hervez an Odysseia, eñ an hini a oa aet da gemenn da Hefaistos e veze Afrodite o chouriñ gant Ares, pe da z-Demeter eo Haides en devoa skrapet he merc'h Kore.\nSaver chatal[kemmañ | kemmañ ar vammenn]\nAtav hervez an Odysseia, en doa chatal, bioù ha deñved, a veze mesaet e Trinakria, anv kozh Sikilia. Pa zegouezhas Ulises eno e klevas digant e ziouganer Teiresias e oa arabat stekiñ ouzh al loened-se a oa sakr. Met e-keit ma oa o kousket e kouezhas e vartoloded war al loened d'o debriñ. Dic'haou a c'houlennas Helios digant Zeus, hag eñ da skeiñ e dan-taran ouzh lestr Ulises, ha ne chomas bev nemetañ.\nDoue doujet[kemmañ | kemmañ ar vammenn]\nAes eo Helios da anavezout abalamour d'ar bannoù-heol a vez en-dro d'e benn. Alies e vez skeudennet gant e garr hag e denn-gezeg. Doujet bras e oa Helios, a c'hallje, eme tud Hellaz, paouez a sevel ma ne vije ket enoret. Abalamour ma wele pep tra e veze touet alies en e anv: "Dre Helios e touan kement-se" a dalveze "gwir eo, evel-se eo bet gwelet gant an heol".\nDoue roman[kemmañ | kemmañ ar vammenn]\nE Roma e veze graet Sol eus Helios.\nAdtapet diwar « https://br.wikipedia.org/w/index.php?title=Helios&oldid=1855574 »


Merañ an dour hag ar meteier dourel\nSevel ur steuñv breizhat evit an dour\nAn holl obererien a ver an dour a oa bet bodet d’al Lun 8 a viz Kerzu evit staliañ Kuzuliadeg Breizh an dour hag ar meteier dourel. Pal ar strollad labour : sevel ur steuñv breizhat evit an dour a-benn 2016.\nGalv da ziskouez e youl\nUr skoazell da ziorren an ekonomiezh-kelc’h\nEvit ma vo implijet gwell an danvezioù hep dale e kinnig ar Rannvro d’an embregerezhioù ha d’ar strollegezhioù a zo war an dachenn skoazellañ o raktresoù ma klotont gant doareoù produiñ an ekonomiezh-kelc’h.\nTrofeoù an diorren padus : al loreidi !\nUr souezhadenn eo : n’eo ket pemp met c’hwec’h loread a zo bet ar bloaz-mañ pa oa bet roet Trofeoù Breizh an diorren padus. Setu ur brouenn ouzhpenn eus lañs ar rannvro a-fet neveziñ fur.\nKevredigezhioù : hiviziken e c’hallit mirout ho chomlec’h gant an astenn « .bzh »\nOuzhpenn dek bloavezh labour zo bet ezhomm. Dek bloavezh evit ma rofe an ICANN (an aozadur a reol internet) aotre d’ar Rannvro ha d’ar gevredigezh www.bzh da werzhañ an anv domani. Dek vloaz zo tremenet a-raok ma c’hallfe pep Breton diskouez e identelezh kerkent hag en e chomlec’h lec’hienn internet.\nIstor Breizh e tri fennad video warn-ugent\nGrit anaoudegezh gant istor Breizh (en-dro), eus – 700 000 bloaz betek hiziv, e bretagne.fr, e galleg pe e brezhoneg, en ur sellet ouzh un heuliad tri fennad video warn-ugent savet gant an ti-embann Skol Vreizh.


Buhez ar Sent/1913/Aogustin - Wikimammenn\nBuhez ar Sent/1913/Aogustin\n◄ Joseph Kalasanz Aogustin Iann-Dibenn-Eost ►\nann eizved var ’nn ugent a viz eost\nSANT AOGUSTIN, ESKOP HA DOKTOR EUZ ANN ILIZ\nAogustin a ioa ganet enn Afrik, ha mab da Zantez Monika. Bez’e oue unan euz ar c’haera sperejou a zo bet biskoaz ; mes betek ann oad a zaou vloaz ha tregont e renaz eur vuez a zizurs hag a skouer fall. Dilezel a reaz zoken ar relijon gatholik evit heul fals kredennou ann heretiked. Monika a ioa rannet he c’haloun o velet komportamant he mab, ha ne ehane da vouela ha da hirvoudi o sonjal ennhan. Mes pedi a rea ive a dreuz he daelou hag he hirvoud, ha Doue a zelaouaz erfin he fedennou hag he huanadou.\nAogustin, o veza bet hanvet da rejant ar rhetorik e kear Milan, a reaz anaoudegez eno gant sant Ambroaz, eskop ar gear-ze. Plijadur en doa o vont da zelaou ann eskop-ma o sarmoun, abalamour ma’z oa eunn den he-lavar. Hogen, ar zarmouniou-ze a zigoraz d’ezhan he zaoulagad a nebeut a nebeut. Mes, goude beza anavezet he-unan n’edo ket var ann hent mad, nag a boan n’en devoue ket c’hoaz o terri ar chadennou a zalc’he he ene stag ouz ar pec’hed !\nDioc’h eur c’hostez, emezhan, e kave d’inn guelet va zechou fall o kregi em dillad, enn eur lavaret d’inn goustadik ha gant eur vouezik flour : « — Petra ! Aogustin, hor c’huitaat a rez ? Hiviziken ann dra-ma hag ann dra-hont a vezo difennet ouzid ? » Mes, dioc’h eur c’hostez all, e velenn a bell ar jastete oc’h astenn d’inn he divreac’h gant eunn ear dudiuz evit va jacha davethi. Diskouez a rea d’inn eunn niver braz a dud a bep oad, potred iaouank, merc’hed iaouank, intanvezed, hag o doa bevet ato pur ha chast, ha neuze, evit ober goab ac’hanon, e lavare : « — Petra ! Aogustin, te ne c’helli ket ober ar pez o deuz great ar re-ze ? »\nA greiz m’edo evelse o c’hourin outhan he-unan, Aogustin a zirollaz da lenva enn eur lavaret : « — Ac’hann da beur e livirinn-me : Varc’hoaz, varc’hoaz ? Perak n’e ket hirio e ve ? Perak ne zilezfenn ket dioc’htu va dizursiou ? » Kerkent e klevaz eur vouez hag a ioa henvel ouz mouez eur c’hrouadur o lavaret enn eur gana : « — Kemerit ha lennit, kemerit ha lennit. »\nAogustin a gemeraz raktal levr ar Skritur Sakr, hag a gouezaz var ar c’homzou-ma euz ann abostol sant Paol : « Ne dremenit ket ho puez er festou, er mezventiou nag er plijadureziou vil ; mes en em viskit euz hor Zalver Jezuz-Krist, ha ne rit van euz a ioulou ar c’hig. »\nEnn taol-ma gras Doue a c’hounit var neat ar viktor. Aogustin ne jom mui da varc’hata, hag a guita a-grenn he vuez fall evel m’en doa dija kuiteat he gredennou faoz. Brema Monika a c’hello mervel e peoc’h ; rak he mab a zo chenchet evel eunn all enn he blas, hag euz a bec’her hag heretik aheurtet ma’z oa diagent eo deuet dija da veza eur zant. Heb dale e vezo eskop hag unan eur ar brasa doktored euz ann Iliz.\nEur vech gounezet da Zoue evit mad, Aogustin a zistroaz d’ann Afrik. Eno ec’h en em dennaz gant eunn nebeut mignouned enn eunn ti en doa var ar meaz, hag enn ti-ma e tremene ann deiz hag ann noz o pedi, o vedita hag o studia ar Skritur Sakr. Kastiza a rea ive he gorf dre ar iun ha dre bep seurt pinijennou all.\nA benn tri bloaz goude, Valer, Eskop Hippoonn, a reaz d’ezhan reseo ann Ursiou sakr, hag her c’hargaz da brezeg enn he blas. Divezatoc’h, Aogustin he-unan a oue sakret eskop evit sikour Valer, hag ann eskop-ma o veza maro er bloaz varlerc’h, tud fidel Hippoonn o devoue ann eur da gaout ar Zant da genta pastor.\nO veza eskop, Aogustin ne ehanaz da ziskleria brezel d’ann heretiked ha da zifenn ar feiz katholik ken dre he gomzou, ken dre he skridou. Ar brud euz he vouiziegez a redaz dre bevar c’horn ar bed, hag euz a bevar c’horn ar bed e veze goulennet kuzul diganthan. Mes gant ann dra-ze oa bepred humbl evel eur c’hrouadur. N’oa ket evit ankounac’haat pec'hejou he iaouankiz, hag aliez e veze klevet o lavaret enn eur vouela : « — Re zivezad am euz ho karet, o va Doue ! Gened bepred koz ha bepred nevez, re zivezad am euz ho karet ! »\nAogustin a veve enn he di evel enn eur gouent asambles gant ar veleien a ioa da dosta d’ezhan. Enn he zal da zibri en doa lakeat skriva ar c’homzou-ma, a vel d’ann holl : « Er meaz ar re a gar drouk-prezeg euz ann nesa ! » Mervel a eure leun a veritou d’ann 28 a viz eost euz ar bloaz 430, oajet a c’houezek vloaz ha tri-ugent.\nKENTELIOU SANT AOGUSTIN\nDa genta. — Pebez dallentez ha pebez follentez ne zeufe ket ann den, ker sempl ha ma’z eo, da zifiziout anezhan he-unan !\nD’ann eil. — Evel al lagad ne c’hell guelet netra nemed dre sklerijenn ann deiz pe sklerijenn ar goulou, evelse ive ann den ne c’hell ober netra a vad nemed gant sikour gras Doue.\nD’ann trede. — Ann nep a fell d’ezhan miret ha kreski karantez Doue enn he galoun a dle lakaat he boan da vouga ennhi karantez ar bed.\nD’ar pevare. — Seul-vui e karann Doue, seul-vui e karfenn he garet, kement her c’havann din da veza karet.\nAdtapet diwar « https://br.wikisource.org/w/index.php?title=Buhez_ar_Sent/1913/Aogustin&oldid=32641 »\nKemmoù diwezhañ degaset d'ar bajenn-mañ d'an 19 C'hwe 2012, da 11:11.


speurenn - Wikeriadur\nspeurenn /ˈspøːrɛn/ benel (liester : speurennoù, speurinier)\nPezh moanoc'h eget ur voger o tispartiañ diabarzh ur savadur\nHa dirazi, he blev ouzh ar speurenn a ranne ar gambr e daou, ur vaouez, azezet war ur gador izel, o paseadenniñ loeroù. — (Roparz Hemon, War ribl an hent (pemzek kontadenn), Al Liamm, 1971, p. 14.)\n[...], met gwelet e vezent en tu all d'ar speurenn evel en apotikerdi. — (Aleksandr Soljenitsyn, lakaet e brezhoneg gant Ernest ar Barzhig, Ti Vatriona, Al Liamm, 1976, p. 10.)\n‘Oa ket bet aes kavout ar werenn-se, 'oa ket bet aes kavout un embreger prest da zamziskar hon ti kozh evit ober deomp ur seurt speurenn wer. — (Pêr Denez, Glas evel daoulagad c'hlas na oant ket ma re, Al Liamm, 1979, p. 12.)\nStaliet on ouzh e vurev, poltred Massoud hag Igor Cavalera a-dal din ouzh ar speurenn goad. — (Mich Beyer, Seizh Devezh Warn-ugent, An Alarc'h Embannadurioù, 2006, p. 20.)\nSkeiñ a ra Jakez daou pe dri daol war ar speurenn ha dre al louarn a zo enni e tamwel Maria en he c'hoazez ouzh taol. — (Fañch Peru, Kañfarded Milin ar Wern, Skol Vreizh, 2008, p. 51.)\ngalleg : cloison (fr)\nAdtapet diwar « https://br.wiktionary.org/w/index.php?title=speurenn&oldid=168872 »\nKemmoù diwezhañ degaset d'ar bajenn-mañ d'an 11 Her 2013, da 15:23.


Keleier Noz du lundi 3 octobre 2016\nLavaret ez eus bet "No" d'an emglev evit ar peoc'h e kolombia © Maxppp -\nDiffusion du lundi 3 octobre 2016 Durée : 11min\nE Keleier Noz al Lun 3 a viz Here ez eus bet lakaet ar gaoz diwar-benn disoc'hoù ar votadeg e Kolombia. Lavaret ez eus bet gant ar Golombianed ne oant ket a-du gant an emglev sinet gant ar gouarnamant hag ar Farc, goude 52 vloaz a vrezel.\nKlevet ez eus bet ivez un implijad eus ar stal TES, Ti Embann ar Skolioù, a grou dafar evit ar skolioù divyezhek. En harz-labour e vint warc'hoazh, evit klemm rak ur post-labour maketenner a zo bet skarzhet.\nKomzet ez eus bet ivez eus ur c'hrogad melldroad a vo e fin ar sizhun etre Brest ha Roazhon, e Kemper, evit ar blijadur hag evit sikour an enklaskoù a-enep krign bev an empenn. Aozet eo gant ar gevredigezh Oligocyte.


C'hlodio - Wikipedia\nE 428 e klevas C'hlodio e oa dizifenn kêrioù Gallia Belgica. En amzerioù-se e oa bet kemeret kalz soudarded er broioù-se gant ar jeneral roman Aetius da stourm ouzh ar Vizigoted. Aes e voe dezho trec'hiñ war ar Romaned ne oant ket war evezh. Kemeret e voe Tournai gant C'hlodio, ha Cambrai, hag ar vro betek ar stêr Somme. N'eo ket preizhañ aes eta a felle dezhañ ober met astenn e c'halloud war ur vro etre ar Roen, ar Somme, ar Meuse ha Mor an Hanternoz.\nAdtapet diwar « https://br.wikipedia.org/w/index.php?title=C%27hlodio&oldid=1971170 »


Mémoires d’un paysan bas-breton – Atersadenn Bernez Rouz – Radio Kerne\nMémoires d’un paysan bas-breton – Atersadenn Bernez Rouz\nAr wech-mañ eo gouestlet an abadenn d’ar vandenn-dreset « Mémoires d’un paysan bas-breton ».\nBernez Rouz a zo unan eus ar re o deus dastumet kaieroù Yann-Vari Deguignet ha labouret war al levr gant ti-embann an Here. Gant an ti-embann Soleil, eo bet savet ur vandenn-dreset diwar-benn levr Yann-vari Deguignet. Ur vandenn-dreset graet gant Christophe Babonneau ha Stephane Betbeder. An hini gentañ n’eus labouret war an tresañ hag an eil war ar senario.\nBernez Rouz a gont hiroc’h deomp.\nBZH/20 gant Howel Lefur


Gardois du Bout du monde chez Cyril au Japon © Radio France - Servane Estarellas\nDiffusion du mardi 30 avril 2019 Durée : 9min\nUn impalaer nevez a zo e bro Japan. Ur japanadez a glevimp er c'heleier-mañ. Anv a rimp evel-just deus ar 1añ a viz Mae ha devezh al labourerien. Ar film "Plogo, des pierres contre des fusils" a vo diskouezet e festival Cannes 'benn ur pemzekteiz, ar sevenouerien a glevimp evel-just\nUn impalaer nevez a zo bremañ e Bro Japan\nNaruhito eo Impalaer nevez ar vro, p'en eus Akihito, e dad, roet e zilez. Tudi Crequer en eus galvet ur japanadez, brezhonegerez anezhi, evit gouzout hiroc'h.\nDevezh ar c'hentañ a viz Mae a vo warc'hoazh\nHa gant se en em vodo ar sindikadoù da lidañ gouel al labourerien. Mathieu André, perzh 'barzh ar sindikad SNES FSU a ziplego pegen a-bouez eo an devezh-se hervezan.\nFilm mil vrudet Nicole ha Felix Le Garrec, "Plogo, des pierres contre les fusils" a vo diskouezet 'ba festival Cannes !\nE 1980 o doa ar c'houblad bigouterien filmet ar stourm 'enep d'ar raktres kreizenn nukleel e bae Gwaien. Un teul-film arouezus mat deus ar c'houlz, pa oa bet harzet ar raktres bloaz war-lec'h. Kempennet e vez ar film a-nevez evit an daou ugent vloaz ha gant se eo bet rakdibabet evit daouzekvet festival filmoù ha tri ugent Cannes. Sebezet eo chomet Nicole ha Felix Le Garrec o klevet e vo perzh o film 'barzh ar rummad Cannes Classic.\nD'ar 14 a viz Mae e tigoro Festival Cannes, gant un tamm deus istor Breizh ennan a-dra-sur... Ar pennad-kaoz ganeoc'h Manu ha Nicole ha Felix Le Garrec a vo da glevet en e bezh tuchantig 'barzh an abadenn...


james - Wikeriadur\nDiwar ar ger gallek jamais\nNep gwech, e nep mare (gant ur verb en amzer-vremañ en e stumm nac'h)\nN'am-eus ket klevet lavared e-nije greet abilitaj ebed jamez. — (Jules Gros, Le trésor du breton parlé Deuxième Partie, 1970, p. 11.)\nMe, n'am-bez mann ebed jamez : me, 'm-eus aon, a oa bet da Ouel Sant Tremen. — (Jules Gros, Le trésor du breton parlé Première Partie, 1966, p. 59.), — (Jules Gros, Le trésor du breton parlé Deuxième Partie, 1970, p. 539.)\n[...] ; en servij an holl, bepred en beaj etre hentoù, a-dreuz kleuzioù, gant e zivhar hir, james skuizh, gwisket gwech e mañsoner, gwech en soner, gwech en marc'hadour-red, bara-kan koachet gantañ etre pajennoù e livret Sans-Culotte. — (Anatol ar Braz, lakaet e brezhoneg gant Erwan ar Moal, Mojenn an Ankou, Mouladurioù Hor Yezh, 1986, p. 90.)\n(Dre astenn-ster) Nep gwech, e nep mare (gant ur verb en amzer-da-zont en e stumm nac'h)\nAr re-mañ, ma vez roët bod dezo, n'aint ket ahann jamez. — (Jules Gros, Le trésor du breton parlé Deuxième Partie, 1970, p. 54.)\n(A-wechoù) Nep gwech, e nep mare (gant ur verb en amzer-dremenet en e stumm nac'h)\nkammed, morse, nepred\natav, bepred, dalc'hmat\nAbred na goll jamez. — (Jules Gros, Le trésor du breton parlé Troisième Partie, 1974, p. 302.)\nAdtapet diwar « https://br.wiktionary.org/w/index.php?title=james&oldid=224671 »\nDernière modification le 3 Du 2016, à 07:43\nKemmoù diwezhañ degaset d'ar bajenn-mañ d'an 3 Du 2016, da 07:43.


Deomp dezhi – Page 8 – Radio Kerne\nTro ar bed e 80 devezh – Eus San Francisco da Londrez en-dro\nDav eo da dTunveas Fogg treuziñ ar Stadoù-Unanet bremañ. Met bras-divent eo ar vro-mañ. Ha ne faot ket bezañ gant dale ! Meur a hini a glasko miret anezhi da zont a-benn d’he beaj, e-giz ar Sioued hag … an aotroù Fix ! Abadenn ziwezhañ avañturioù Tunveas Fogg eo.\nbezañ war yun : être à jeûn\ndrailhañ : (fig.) massacrer\nen em chalañ = bezañ nec’het gant\nterriñ e sec’hed : étancher sa soif\nur c’hilbennad : une mutinerie\nTro ar bed e 80 devezh – Eus Hong-Kong da San Francisco\nHong-Kong er bloavezhioù 1800.\nTunveas Fogg, asambles gant he mevel Yann Passepartout hag Aouda, a zo vont da Hong-Kong. Rankout a reont mont da San Francisco goude-se. Kouskoude emañ Fix o c’hortoz anezho war kae ar porzh …\nboued-kroug : gibier de potence\nrambreal : divaguer\nbezañ soursius eus : être soucieux de …\ndeskamant : éducation / bagage intellectuel\nul ledenez : une presqu’île\nkousket evel ur broc’h : dormir comme un loir (ur broc’h : un blaireau)\nmav = drev = seder\ngaloupad = redek\nevachoù : des boissons\ndigor eo ma askelloù = mezv on\ntommaat e vri = evañ kalz (se saouler)


Pajenn:Perrot - Bue ar Zent.djvu/284 - Wikimammenn\nPajenn:Perrot - Bue ar Zent.djvu/284\ngwellan m’hall, da viret ma vezo tud, dre vicher, oc’h ober an dro da glask o bara.\nDiazezour Eskopti Gwened\nOber a rêr hirie ive gouel sant Patern, a oe konsakret kentan eskob Gwened, war-dro ar bla 465, gant Perpetuus, eskob Tour, dirak Athenius, eskob Roazon ha Nunechius, eskob Naoned.\nKaradek, roue Gwenediz, lezhanvet Brec’h-vras a roas d’ezan e di hag a reas sevel en e blas eun iliz, en enor d’an ôtrou sant Per, prins an Ebestel.\nWar a lavarer, ar roue Klovis a roas d’an eskob neve relegou dispar evit a iliz-veur. Kement-se a ziskoue e tlee bezan, da vihanan, emgleo etreze.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/284&oldid=140539 »


Pajenn:Perrot - Bue ar Zent.djvu/888 - Wikimammenn\nPajenn:Perrot - Bue ar Zent.djvu/888\nvas ive o c’herent ; a-wechou e vezent laket en eur vag ha stlapet er mor gant eur men ouz o goug ; a-wechou-all e veze grêt eun tântad endro d’eze d’o devi a vagad.\nEpad an amzer-ze, ar prizoniou a oa deut da vezan leun-chouk. Goude ar veleien hag o c’herent, e teuas tro an dud fidel-all, ha tourmanchou iskis a oe kavet evit o lakat d’ar maro.\nAr verzerenti a skuilhas war o zâl al levenez a bado da viken, ha kentoc’h e skuizas an impalaer o skei eget ar gristenien o c’houzanv.\nI. — Holl e tleomp bezan merzerien.\nNa pegen kaer n’eo ket nerz-kalon merzerien Nikomedi. Diskenn a reont eus ar c’hargou uhelan hag ober a reont ar zakrifis eus o bue, kentoc’h eget nac’h o fe. Na pebez merzerenti glorius !\nArabad d’imp ankouât hon deus holl eur verzerenti da c’houzanv. Jezuz en deus lavaret eo dre nerz e c’honezer rouantelez an nenv , ha sant Pôl a lavare : « An neb a stourm a vezo kurunet  ». Hent ar groaz eo hent ar gloar : « Red eo treuzi eur mor a drubuilhou arôk digouezout en porz ar baradoz.  »\nII. — Hon merzerenti n’eo ket ken kalet ha hini ar verzerien, mes hirroch e pad.\nAr verzerien, evel re Nikomedi, o deus renket gouzanv poaniou skrijus evit gonid o c’hurunen, mes an dra-ze n’eo ket bet padet nemet eun nebeut heuriou. Hon merzerenti-ni a dle padout epad hon bue, rak stourm a renkomp ouzomp hon unan, ouz hon techou fall, ouz an drouk-spered, ouz ar bed ; en em gastizan, gouzanv gant pasianted, plegan da volonte an Otrou Doue. Bue ar c’hristen, pen-da-ben, n’eo nemet eur verzerenti.\nDaoust hag eur verzerenti eo hon bue ?\nIII. — Ken bras e vezo hon gloar.\nMerzerien Nikomedi a zo enoret war an ôteriou ; an dra-ze a zo kalz ; mes ar gwir enor a gavont, nan war an douar-man, mes en nenv. Eno eo en deus sant Yan  gwelet an holl zent, gwisket gant saëou skedus, bodou palmez en o daouarn, endro da drôn Doue, o kanan meuleudiou an Otrou, hag o welet Jezuz-Krist tâl-ouz-tâl. Setu aze petra ’ zo ouz hon gortoz. Gouzanvomp eta hon merzerenti a galon vat. Diwar ar groaz e pigner er sklerijen.\n↑ Sant Vaze, XIet pennad 12et koublad.\n↑ Sant Pôl, II da Dim. II, 5.\n↑ Oberou an Ebestel XVI. 2l.\n↑ Apokalyps VI, 9.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/888&oldid=141206 »


Pajenn:Troude ha Milin - Ar marvailler brezounek.djvu/224 - Wikimammenn\nPajenn:Troude ha Milin - Ar marvailler brezounek.djvu/224\nEunn dervez, e-pad ma’z edont ho daou o tiviz, ne c’houzounn diwar-benn petra, al loen, a-raok mont kuit, a lavaraz da hou-man en devoa eur c’helou da rei d’ezhi. — Petra eo, eme ar plac’h iaouank ; hag euz ar gear e ve ? — Ia da, eme al loen, da c’hoar hena eo a zo o vont da zimezi, ha marteze ivez e karfez gouzout gant piou e timez ? — Ia a-vad ; marteze ec’h anavezann anezhan ? — Mad, eme al loen ; n’as peuz nemet kemeret ar mellezour a zo aze, hag e weli ebarz piou eo. — Hag hou-man ha mont hep dale, na petra ’ta, ha kemeret ar mellezour ha gwelet ann hini a voa o vont da zimezi gant he c’hoar. — Anaout mad a rann anezhan, eme-z-hi. — Ia, eme al loen, he anaout a rez marteze dioc’h he welet ; ne c’houzoud ket a-vad pe seurt goaz eo : ann diaveaz euz ann dud n’eo ket hevel oc’h ann diabarz, hag he-ma a vezo pried da c’hoar, pegement-bennag m’en deuz doare. vad, a zo eur galoun dishevel enn he greiz. Taol evez oc’h ar pez a lavarann : da c’hoar a vezo ken euruz n’e devezo nemet daou dra da ober : dastum he c’hoef, dre ma kouezo diwar he fenn, ha sec’hi he daoulagad, dre ma tiverint.\nWarc’hoaz, eme al loen, ema ann eured, ha m’as peuz c’hoant da vont, ez aimp hon daon. — Laouen-braz e venn da vont d’ar gear ; mar d-eo a-vad warc’hoaz ann eured, penaoz ec’h en em gavimp-ni eno, nemet war ann divezadou ? — N’as pez ket a nec’h gant ann dra-ze, eme al loen ; en\nAdtapet diwar « https://br.wikisource.org/w/index.php?title=Pajenn:Troude_ha_Milin_-_Ar_marvailler_brezounek.djvu/224&oldid=114277 »\nKemmoù diwezhañ degaset d'ar bajenn-mañ d'an 4 Meu 2018, da 22:06.


Eukariot - Wikipedia\nstrollad bevien unkellig pe lieskellig a dermener diouzh framm o c'helligoù\nAn eukarioted (eus ar gregaj eu, gwir ha karuon, kraoñenn, maen frouezh) zo anezho ur strollad bevien unkellig pe lieskellig a dermener diouzh framm o c'helligoù. Unan eus tri damani ar vuhez eo an eukarioted (gant an archaebacteria hag an eubacteria).\nAn eukarioted o deus, er c'hontrol d'ar prokarioted (archaebacteria hag eubacteria) :\norganitoù hag a rann diabarzh ar gellig e takadoù, dezho kefridioù resis, evel nukleus bevennet (ennañ an TDN), ar mitokondriennoù, pe ar reticulum endoplasmek, Ardivink Golgi, ar lisosomoù, ar peroksisomoù, ar c'hloroplastoù hag ar vacuolennoù evit a sell ar plant ;\nUn TDN fetisaet e stumm kromozomoù e-pad ar rannadur kelligel ;\nur seksualegezh wirion, ma vez degaset ul lodenn gevatal eus an dafar genetek gant hiniennoù an div jener.\nA-raok e veze rannet an eukarioted e 4 riezad : Animalia, Fungi, Plantae ha Protista (unkelligek anezho). Ma oa sklaer termenadur an teir riezad kentañ, ne oa ket ar memes tra evit riezad ar protisted a yae d'he ober « kement ha na oa ket » loened, plant pe foue.\nE-kerzh ar bloavezhioù diwezhañ, an araokadennoù e « reizhadoniezh » o deus roet an tu, daoust ma n'eo ket anavet an holl, da vrastresañ ur wezenn filogenetek eus an eukarioted. Unan eus an dezastum diwezhañ e galleg eo an hini kinniget gant Guillaume Lecointre ha Herve ar Gwiader e Rummatadur filogenetek ar bevien embannet gant Belin.\n↑ Termenerezh evit ar vezegiezh\nAdtapet diwar « https://br.wikipedia.org/w/index.php?title=Eukariot&oldid=1635420 »\nKemm diwezhañ d'an 13 Ebr 2015 da 22:55\nKemmoù diwezhañ degaset d'ar bajenn-mañ d'an 13 Ebr 2015, da 22:55.


Kefalos - Wikipedia\nKefalos hag Eos, livet gant Nicolas Poussin (war-dro 1630).\nKefalos (Κέφαλος e gregach, a dalv "penn") a oa mab da z-Deioneüs (pe Deion), roue Fokis, ha Diomede. Sot e oa gant ar chase. Dimezet e oa da Brokris, ur verc'h da Erec'htheüs, roue Aten.\nArabat eo meskañ gant Kefalos mab Hermes, nebeutoc'h anavezet.\n1.1 Mojenn Prokris\n2 Goude marv e bried\n3 Menegoù en oberennoù\n4 Tud anvet Kefalos en Istor\nEos o kas Kefalos ganti, 470-460 kent JK. Tor ul lekitos atikat dremmoù ruz. Mirdi hendraouriezh Madrid.\nEos, doueez ar gouloù-deiz, a skrapas Kefalos, un deiz p'edo ar paotr o hemolc'hiñ. En em garout a rejont, ur mab a voe ganet, hag anvet Faethon (netra da welout gant Faethon, mab Helios. Skridoù zo a ra anv eus bugale Kefalos hag Eos, anvet Tithonos hag Hesperos.\nMojenn Prokris[kemmañ | kemmañ ar vammenn]\nDistro d'ar gêr, setu Kefalos sot adarre gant an abadennoù hemolc'h. Evit gouzout pegen feal e oa e wreg, pe e oa bet, e tistroas eus e chaseadenn gant dilhad all hag e klaskas hoalañ anezhi. Ha Prokris da dec'hel d'ar c'hoadoù da hemolc'hiñ gant an doueez Artemis.\nPa zistroas-hi d'ar gêr e oa daou brof ganti, bet digant an doueez : ur goaf hud ha ne c'hwite kammed war e bal, hag ur c'hi ken burzhudus all, anvet Lailaps, ha ne c'hwite ket war e breizh. Ar c'hi a yeas da goll un deiz war-lerc'h louarn Teumes, hag an daou loen a voe troet e mein. Chom a rae ar goaf.\nBepred e oa ken sot Kefalos gant ar chase, ha tapout a rae ar goaf bemdez, ken e oa savet gwarizi e Prokris a gave dezhi ez ae da verc'heta.\nUn deiz ma oa an hemolc'her o tiskuizhañ ouzh ur wezenn, tapet tomm gantañ, edo o kanañ ur sonennig d'an avel Aura. Klevet e voe gant un tremeniad hag a soñje dezhañ e oa oc'h ober al lez d'ur chevrenn. Pa glevas Prokris ar c'heloù ez eas da eveshaat he fried. Pa oa Kefalos o kanañ e kavas dezhi edo adarre gant e gamaradez kozh, an doueez Eos. Ha hi d'ober ur fiñv. Hag ar chaseer, pa glevas an trouz, da grediñ e oa ul loen o tont, ha da skeiñ e c'hoaf ha ne c'hwite gwech ebet. Ha treuzet Prokris gant an arm. Mervel a reas etre e zivvrec'h, o lavarout dezhañ: Arabat dimeziñ da Eos.\nGoude marv e bried[kemmañ | kemmañ ar vammenn]\nAddimeziñ a reas Kefalos d'ur verc'h da Minyas, anvet Klymene. Ur mab o doe, anvet Arkeisios, a renas war lerc'h e dad, hag a vefe bet tad da Laertes, a oa tad Odysseüs.\nHervez un doare all eus ar vojenn en dije bet pevar mab hag a savas peder c'heoded : Sami, Krani, Pali, Pronnoi, hag a voe peder stad Kefallenia.\nBepred e soñje Kefalos e Prokris avat, ma en em lazhas o lammat er mor eus kab Leukas.\nMenegoù en oberennoù[kemmañ | kemmañ ar vammenn]\nMeneg eus Kefalos ha Prokis a gaver div wech gant Ovidius:\ne trede levrenn an Ars Amatoria\ne seizhvet levrenn ar Metamorfozoù.\nAdkontet eo ar vojenn e Cephalus and Procris; Narcissus, ur varzhoneg e 1595 diwar zorn Thomas Edwards.\nMeneg anezho ivez zo e pezh Shakespeare, Midsummer Night's Dream (V, i), er gaoz etre Pyramus ha Thisbe ez eus anv eus "Shafalus" ha "Procrus."\nIl rapimento di Cefalo, gant Caccini (war-dro 1600),\nCéphale et Procris, gant André Grétry (1773),\nCefalo e Procri, gant Ernst Krenek (1934),\noberennoù all gant Juan Hidalgo de Polanco (1660), Elisabeth Jacquet de la Guerre (1694), ha Johann Philipp Krieger (1690).\nTud anvet Kefalos en Istor[kemmañ | kemmañ ar vammenn]\nKefalos a oa anv un den genidik eus Sirakuza hag a oa bet pedet gant Perikles d'en em staliañ en Aten er Vvet kantved, e lec'h ma oa e penn ur mell stal hag a bourveze skoedoù evit an hoplited. Anv zo anezhañ en diviz Ar Republik gant Platon (levrenn gentañ) a-gevret gant e dri mab : Euthydemos, Polemarc'hos ha Lysias. Perzh a gemeras ar re-mañ e diazezadur trevadenn Thourioi (pe Thurium diwar al latin) e kreisteiz Italia, bet divizet gant Perikles ha kaset da vad gant tud tost dezhañ evel Hippodamos Miletos, Protagoras pe Herodotos. Distreiñ a reas Lysias da Aten, ma teuas da vezañ unan eus gwellañ Prezegerien Attika.\nKefalos, prezeger en Aten, goude mare an Tregont Mac'homer\nKefalos, ur Molossian a vrezelias gant Perseüs en Trede Brezel Makedonian\nCephalus and Procris; Narcissus, barzhoneg gant Thomas Edwards e 1595.\nE Midsummer Night's Dream (Act V, scene i), ez eus anv eus "Shafalus" ha "Procrus" gant Pyramus ha Thisbe.\n"The Attic boy" e-barzh Il Penseroso gant Milton zo ivez un damveneg eus mojenn Kefalos.\nJohn Flaxman's statue 'Cephalus and Aurora' er Lady Lever Art Gallery\n↑ Dictionary of Greek and Roman Biography and Mythology  by William Smith\n↑ P. Harvey, Oxford Companion to Classical Literature, 1937, s.v. "Cephalus," p. 96.\nAdtapet diwar « https://br.wikipedia.org/w/index.php?title=Kefalos&oldid=1990366 »\nKemmoù diwezhañ degaset d'ar bajenn-mañ d'an 3 Mae 2022, da 10:25.


Trictrac - Wikipedia\nUr c'hoari stroll kar d'ar backgammon ha neuze d'ar jacquet eo an trictrac, a zo bet diouzh ar c'hiz e Bro-C'hall eus ar Grennamzer betek an Dispac'h gall. Ur c'hoari tablez eo, ma klask daou zen enebour tennañ splet eus disoc'hoù bannadennoù diñsoù evit merkañ poentoù gant o jedoueroù.\nUr c'hoari trictrac\nOad : adalek 10 vloaz\nPuilh eo geriaoueg an trictrac, alies e vez kavet el lennegezh c'hallek ; tremen 200 ger a gaver er pleustrad Le jeu de trictrac bet embannet gant J. M. Fallavel e 1776. \n4 Reolennoù berr-ha-berr\n4.2 Red ar jedoueroù\n4.3 Kregiñ gant ar c'hoari\n4.4 Bannañ an diñsoù\n4.5 Disoc'hoù an diñsoù\n4.6 Dilec'hiañ ar jedoueroù\n4.7 Ar c'hornioù diskuizhañ\n4.8 Poentoù, toulloù ha gak\nDa heul Euverte de Jollyvet, a skrivas ar c'hentañ pleustrad diwar-benn an trictrac e 1606, ez asant ar braz eus ar c'heriadurourion evit skrivañ ez eo ar ger trictrac un drouzadell deuet diwar stlakoù an diñsoù hag ar jedoueroù war an tablez.\nAozer dianav ur pleustrad bet embannet e 1698 a ginnigas un orin gresianek, Τρις-Τραχυς Tris-Trachus a dalvezfe kement ha "teir gwech diaes da c'hoari ha da gompren".\nC'hoarierion trictracLéonard Defrance (1735-1805)\nDen ne oar ez-resis pegoulz e voe ganet ar c'hoari-se. N'eus meneg ebet eus e orin er pleustradoù a zo bet embannet a vare da vare.\nA-drugarez d'e c'heriaoueg spesadel avat e c'haller kadarnaat bezañs an trictrac er XVIvet kantved, pa 'z eus meneg eus tri ger e gwerzennoù 38 ha 39 ar skrid La Friquassée crotestyllonnée, des antiques modernes chansons bet embannet e Rouen e 1601 :\nMargot la fendue, et tous ses gens \nEn abeg da gemplezhded reolennoù an trictrac ne veze c'hoariet nemet gant tud desket al lez, an noblañsoù hag ar vourc'hizelezh uhel ; maouezed ha gwazed a c'hoarie, hogen diaes e oa kavout mistri evit e zeskiñ.\nDa get ez eas an trictrac e Bro-C'hall a-choude an Dispac'h gall ; distreiñ a reas gant an noblañsoù da vare an Assavidigezh war-lerc'h diskar Napoleon Iañ.\nAdal deroù an XIXvet kantved ez eas an trictrac da get adarre, ha ne voe fardet nemet tablezioù didoull evit c'hoari jacquet, a veze diouzh ar c'hiz en tiez hag en tavarnioù. Da get ivez ez eas ar jacquet pan erruas ar skinwel er bloavezhioù 1960.\nDre berzh ar pleustradoù niverus a voe embannet da vare klodus ar c'hoari e c'haller c'hoazh hiziv an deiz c'hoari trictrac ha kompren e c'heriagoueg a gaver el lennegezh c'hallek. Ker pouezus eo bet ar c'hoari-se en Istor Bro-C'hall ma klask un nebeud c'hoarierion dasparzhet er bed e lakaat diouzh ar c'hiz en-dro.\nUn tablez warnañ 24 bir, evel hini ar backgammon ; toulloù zo e ribl tablez an trictrac, unan ouzh troad pep bir ha tri war bep tu : 12 toull dirak pep den, 30 toull en holl\n3 jedouerig, unan dre zen hag ar bredouille ("gak")\n2 ibil anvet fichet "sikell" a vo kaset a doull da doull dirak pep den\nDeroù ar c'hoariTennet eus pleustrad N. Guiton, 1822\nPal ar c'hoari, evit pep den, eo merkañ kement a boentoù ha ma c'hall ; n'eo ket ret d'an den bout lamet e jedoueroù a-ziwar an tablez evit gounez, ar pezh a zo un diforc'h bras diouzh reolennoù ar backgammon hag ar jacquet.\nCases ("kombodoù") a reer eus ar biroù.\nUr speurenn zo e kreiz an tablez a-benn e rannañ e div dachenn anvet petit-jan ha grand-jan ("Yann-vihan", "Yann-vras"). E-tal an dachenn enebour emañ pep jan : "Yann-vihan" e-tal "Yann-vihan" neuze, mard emañ diouzh tu kleiz un den emañ ivez diouzh tu dehoù an den arall.\nPep den a laka e 15 jedaouer e 3 pe 4 berniad war ar c'hombod diniverenn anvet talon ("seul"), er petit-jan : tal-ouzh-tal en em gav ar jedoueroù neuze.\nNiverennet ag 1 betek 11 eo ar c'hombodoù arall, en ur gregiñ gant ar bir a zo nes d'ar seul. Lod kombodoù niverennet zo bet anvet :\n• kombod 5 : coin bourgeois "korn bourc'hizel" (ar c'hombod 6 eo evit lod c'hoarierion)\n• kombod 7 : case du diable "kombod an diaoul"\n• kombod 10 : case de l'écolier "kombod ar skoliad" (case du diable e reer ivez)\n• kombod 11 : coin de repos "korn diskuizhañ"\nGoude bout lakaet e jedoueroù war ar seul e laka pep den e sikell en toull a zo tostañ dezhañ er ribl kostezel, diouzh tu ar seulioù. En toull kreiz e lakaer ar bannielig, tra ma chom goullo toulloù ar ribl kostezel arall. Gwechall e lakaed ar bannielig war an daol, pa veze sanket goulaouennoù-koar e toulloù kreiz ar ribloù kostezel a-benn c'hoari diouzh noz.\nEtre ar seulioù, stok ouzh ar ribl, e lakaer ar tri jedouerig.\nRed ar jedoueroùAozañ\nKaset e vez ar jedoueroù eus ar seul d'ar c'horn diskuizhañ – jeu ordinaire "c'hoari ordinal" a reer eus an troc'had-se, a vez heuliet gant ar jeu de retour "c'hoari a-gil" pa gendalc'h ar jedoueroù da redek eus ar c'horn diskuizhañ enebour d'ar seul enebour kent mont er-maez eus an tablez ; a-du gant bizied an horolaj neuze e c'hoari an den emañ e seul war e du dehoù (ar re zu war ar skeudenn), hag enep e c'hoari an den arall.\nDaou zoare zo bet evit gouzout pe zen a c'hoari da gentañ :\n• un den a vanne an diñsoù ouzh ar ribl enebour ; da gentañ e c'hoarie an den em gave an diñs kreñvañ diouzh e du ; ret e oa advannañ an diñsoù p'en em gave an daou ziñs keit-ha-keit etre pep ribl, ha pa veze tal an eil diñs kevatal da hini egile — gwech ebet ne c'halled kregiñ dre un doubl neuze ;\n• pep den a vanne un diñs en e jan vras, an tal kreñvañ o reiñ aotre da vannañ an daou ziñs ha da gregiñ da c'hoari — tro a veze neuze da gregiñ dre un doubl.\nBannañ an diñsoùAozañ\nDiñsoù kozh, en askorn\nHollret eo ober gant ar c'hornedoù evit meskañ an diñsoù kent o bannañ.\nRet eo e kouezhfe an diñsoù a-blad war an tablez, hep direnkañ ar jedoueroù.\nMat eo ar vannadenn mar kouez an diñs(où) a-blad war ur jedouer pe war un tamm anezhañ.\nMat eo ivez mard en em gav diñs pe ziñs a-blad er jan arall.\nFall eo ar vannadenn mar lamm an diñs(où) war unan eus ar ribloù pe er-maez eus an tablez.\nFall eo ivez mard en em gav un diñs war egile.\nE ken degouezh ma vefe un diñs a-veskell etre ur jedouer ha deun an tablez, pe etre ur ribl ha deun an tablez, e lakaer un trede diñs warnañ : mar rikl ez eo fall ar vannadenn.\nPa vez fall un diñs e ranker advannañ an daou.\nDisoc'hoù an diñsoùAozañ\nA vouezh uhel e kemenner disoc'hoù pep bannadenn, en ur gregiñ dre an tal kreñvañ : 5-2, n'eo ket 2-5.\nPep dennadenn doubl he deus un anv :\n• 1-1 : bezas, bezet (eus ar galleg kozh ambesas e teu bezas, diwar al latin ambo- "an daou war an dro, an daou a-gevret" hag an unanenn latin as evit ar moneiz, ar pouez ha muzulioù arall)\n• 2-2 : double deux\n• 3-3 : ternes\n• 4-4 : carmes\n• 5-5 : quines\n• 6-6 : sonnez\nUr jedouer trictrac en ivor,XIIvet kantved, kavet e Bayeux e 1838\nGoude bout bannet an daou ziñs e kaser ur jedouer a gombod da gombod, an niver anezho o vout kevatal da zisoc'h un diñs pe an daou. Ne c'haller en ober nemet pa n'eus jedouer enebour ebet er c'hombod diwezhañ ; mard eus 1 jedouer enebour hepken er c'hombod ne c'haller ket e ac'hubiñ, chom a ra ar jedouer-se en e lec'h met trec'het eo, ar pezh a zegas poentoù d'an trec'her.\nMar dibab an den kas e jedouer diouzh disoc'h an daou ziñs en e raio en ur verkañ un ehan etre an div lammadenn, ha ne c'hallo en ober nemet mar n'eus jedouer enebour ebet koulz er c'hombod etre hag er c'hombod diwezhañ.\nEn ken degouezh ma vefe bet tennet un doubl e c'haller c'hoari an eil diñs goude egile gant ur jedouer hepken, pe c'hoari daou jedouer, unan diouzh pep diñs.\nRet eo c'hoari disoc'h an daou ziñs pa c'haller en ober ; mar ne c'haller c'hoari nemet un diñs e ranker c'hoari an hini kreñvañ ; mard eo dic'hallus, c'hoari an hini gwanañ ; pa ne c'haller ket c'hoari e lezer an dro d'an den enebour.\nMar stoker gant an dorn ouzh ur jedouer goude bout bannet an diñsoù e ranker dilec'hiañ ar jedouer-se mar goulenn an den enebour ha mar galler fiñval hervez reolennoù ar c'hoari ; evel en echedoù e ranker kemenn j'adoube ! ("marc'hegiñ a ran !") mar stoker ouzh ur pezh a venner kempenn hep e zilec'hiañ.\nAr c'hornioù diskuizhañAozañ\nKombod 11 pep c'hoarier eo e gorn diskuizhañ ; arabat eo ac'hubiñ ar c'horn diskuizhañ enebour.\nReolennoù zo evit chom er c'horn diskuizhañ hag evit mont kuit anezhañ :\n– gant daou jedouer c'hoariet war un dro en e ac'huber ;\n– gant daou jedaouer a vije erruet er c'horn diskuizhañ enebour en e ac'huber pa vez goullo;\n– jedoueroù arall a c'haller berniañ er c'horn ac'hubet, daou-ha-daou pe unan-hag-unan ;\n– arabat eo berniañ er c'horn ac'hubet jedoueroù a vije erruet er c'horn enebour ;\n– n'eo ket ret e ac'hubiñ pa c'haller c'hoari e lec'h arall ;\n– aotreet eo e ac'hubiñ a-nevez goude bout e ziac'hubet ;\n– evel ur c'hombod arall eo ar c'horn diskuizhañ pa vez goullo : gwir zo da ehanañ warnañ e-kerzh un dilec'hiadenn a-c'houde un doubl.\nPoentoù, toulloù ha gakAozañ\nBannielig en ivor\nRet eo gounez daouzek poent evit lakaat ar sikell en un toull, en ur gregiñ dre an hini a zo e-tal ar seul. Echu eo an droiad trictrac pa 'z erru ar sikell en daouzekvet toull, hini ar c'horn diskuizh. An den kentañ o tizhout an daouzekvet toull eo an trec'her.\nPoentoù a c'hounezer dre daolioù-c'hoari a anver jan ivez, pe dre lemel e holl jedoueroù a-ziwar an tablez, pe c'hoazh dre fazioù kontañ a-berzh an den enebour.\nAn tri jedouerig eo a implijer evit aroueziañ ar poentoù war an tablez betek ma vije daouzek anezho. Lec'hioù resis zo ma lakaer ar jedoueroùigoù evit delc'her ar gont :\n• 2 boent merket : etre pennoù ar c'hombodoù 1 ha 2\n• 4 foent merket : etre pennoù ar c'hombodoù 3 ha 4\n• 6 poent merket : etre penn ar c'hombod 5 hag ar speurenn\n• 8 poent merket : etre ar speurenn ha penn ar c'hombod 6\n• 10 poent merket : etre penn ar c'hombod 11 hag ar ribl\n• 12 poent merket : etre an daou seul, evel e deroù an droiad\nPan eo distroet e jedouerig d'ar seulioù e c'hall an den kas e sikell war-raok neuze.\nDa skouer : mard eus 6 poent gant un den dija emañ e jedouerig etre ar c'hombod 5 hag ar speurenn ; mar gounez 4 foent ouzhpenn en e lakaio etre ar bir 11 hag ar ribl a-benn merkañ en deus 10 poent. Mar gounez 2 boent muioc'h e tistroio e jedouerig d'ar seulioù hag e tilec'hio e sikell un toull pelloc'h.\nPerzh ar gak\nMar deu un den a-benn da c'hounez daouzek poent tra ma n'eus bet hini ebet gant e enebour e kas e sikell daou doull war-raok.\nMar ne zeu ket a-benn, an eil den a c'hallo en ober marteze, ha hennezh a laka ar gak e-kichen e jedouerig a-benn ma vefe dalc'het soñj e c'hallfe mont daou doull war-raok e-lec'h unan – daou jedouerig evit aroueziañ daou doull neuze.\nMar deu an den kentañ a-benn da verkañ poentoù d'e dro n'eus c'hoarier ebet a gement a zo gak, setu e tistro ar gak d'ar seulioù hag un toull hepken e vo dilec'hiadenn nesañ sikell pe sikell.\nPerzh ar bannielig\nPar da hini ar gak eo, evit an droiad a-bezh avat.\nEtre an div sikell, war ribl an tablez, emañ ar bannielig e deroù an droiad. Mar tizh an eil den e zaouzekvet toull hep na vefe bet dilec'hiet sikell egile e c'hounez an droiad gak. Mar ne c'hall ket abalamour m'en deus an eil den dilec'hiet e sikell, hennezh a laka ar bannielig en toull er ribl ma oa e sikell kent fiñval : kement-se evit merkañ e c'hall d'e dro gounez an droiad gak.\nMar ne zeu ket an eil den a-benn da c'hounez an droiad gak d'e dro e lakaer ar bannielig er-maez eus an tablez, rak den ne c'hallo gounez an droiad gak.\nEzkerzh ar jedoueroù\nHeñvel ouzh re ar backgammon eo ar reolennoù :\n• ret eo da holl jedoueroù un den bout er petit-jan, e dibenn ar c'hoari a-gil eta, evit ma c'hallfe o lemel a-ziwar an tablez ;\n• evel ur c'hombod ordinal eo ar seul neuze ;\n• mard erru ur jedouer pelloc'h eget ar seul diwar ur vannadenn diñsoù ez a er-maez eus an tablez ;\n↑ J. M. Fallavel (1776), Le jeu de trictrac, ou les principes de ce jeu éclaircis par des exemples en faveur des commençants ; avec l'explication des termes par ordre alphabétique, Nyons l'aîné, Paris (fr)\n↑ 2,0 ha2,1 Trictrac.org (fr) (en)\n↑ 3,0 ha3,1 Euverte de Jollyvet, sieur de Votilley (emb. kresket, 1656), L'excellent jeu du trique-trac – Tres-doux esbat és nobles compagnies, Veuve Jean Promé, Google Books (fr)\n↑ Le jeu du trictrac, comme on le joue aujourd'hui, en Académie universelle des jeux, B. Cormon & Blanc, Lyon, An 13 - 1805, Google Books (fr)\n↑ Levraoueg-kêr Lisieux (fr)\n↑ Prosper Blanchemain, Épiphane Sidredoulx, Bernadette Bricout (2013), La Friquassée crotestyllonnée - Rimes et jeux des enfants d'autrefois, Silène, ISBN 978-2-913947-09-2\n↑ "An Assavidigezh" a reer eus ar mare en Istor Bro-C'hall en em astenn etre dibenn an Impalaeriezh C'hall Kentañ (6 a viz Ebrel 1814) ha hini Dispac'h miz Gouhere d'an (29 a viz Gouhere 1830).\n↑ Pierre Marie Michel Lepeintre (1818), Cours complet de trictrac, avec un abrégé du gammon, du jacquet et du garanguet — À la portée de tout le monde et à l'usage des amateurs, par un vieil hermite du Morbihan, Guillaume et Cie, Paris, Gallica (fr)\n• Un doare jacquet a veze c'hoariet gant tri diñs eo ar garanguet\n↑ 9,0 ha9,1 Jacqueline Picoche (2009), Dictionnaire étymologique du français, Le Robert, ISBN 978-2-84902-424-9 (fr)\n↑ A-wechoù e lakaer an doue roman Janus da orin jan peogwir e oa arouez an tremen etre deroù ha diwezh, doue an dibaboù, an dorioù hag an alc'hwezioù.\nPrincipes du jeu de trictrac, à la portée des commençans (1749), Guillyn, Paris, Google Books (fr)\nAbbé Bernard-Laurent Soumille (1756), Le grand trictrac, Alexandre Giroud, Avignon, Google Books (fr)\nM. Lebrun (1828), Manuel des jeux de calcul et de hasard, Roret, Gallica, p. 21-69 (fr)\nDavid Cram, Dorothy Johnston, Jeffrey L. Forgeng (2003), Francis Willughby's Book of Games: A Seventeenth Century Treatise on Sports, Games, and Pastimes, ISBN 978-1-85928-460-5 (en)\nN. Guiton (1822), Traité complet du jeu de Trictrac, suivi d'un Traité du jeu de Backgammon, Maxtor (2012), ISBN 978-84-9001-075-4 (fr)\nAdtapet diwar « https://br.wikipedia.org/w/index.php?title=Trictrac&oldid=1814521 »\nDernière modification le 11 Kzu 2018, à 21:50\nKemmoù diwezhañ degaset d'ar bajenn-mañ d'an 11 Kzu 2018, da 21:50.